Rakyat masih perlukan bantuan sosial daripada kerajaan
Oleh MUHAMMAD IKHWAN IDERIS

13 Oktober 2020, 8:14 pm
KUALA LUMPUR – Kerajaan tidak perlu bimbang dalam pengiraan soal hutang negara yang terus meningkat demi membantu rakyat yang kini semakin bimbang memikirkan tentang kelangsungan hidup ekoran penularan kes Covid-19 yang semakin serius.
Pengerusi Institut Penyelidikan Khazanah (KRI), Tan Sri Nor Mohamed Yakcop berkata, Malaysia masih memiliki kapasiti untuk membuat pinjaman dan masih ada kecairan dalam negara bagi memenuhi keperluan tersebut.
Sehubungan itu, pihaknya berpendapat bahawa kerajaan perlu menghulurkan bantuan kepada rakyat, terutamanya yang berpendapatan rendah bagi memastikan mereka dapat mengharungi cabaran ekonomi yang sukar kini.

“Tak perlu bimbang soal hutang ketika banyak isi rumah di negara ini yang gusar tentang hari esok, penjual nasi lemak misalnya, mereka tak pasti sama ada masih boleh berniaga pada keesokan hari.
“Ada yang bertanya mampukah kerajaan untuk terus berbelanja, jawapannya adakah kerajaan mampu untuk tidak berbelanja dalam keadaan sekarang?” katanya.
Beliau berkata demikian pada sesi soal jawab pembentangan kajian Kebajikan di Malaysia Merentas Tiga Dekad, Keadaan Isi Rumah 2020 oleh KRI secara maya semalam.

Nor Mohamed diminta mengulas sama ada pakej rangsangan ekonomi bernilai RM305 bilion yang telah diumumkan kerajaan bulan lalu mencukupi atau kerajaan perlu terus mengumumkan pekej bantuan baharu untuk rakyat.
Turut hadir tokoh ekonomi, Prof. Dr. Jomo Kwame Sundaram dan penyelidik KRI, Hawati Abdul Hamid serta Adam Manaf.
Kerajaan melaksanakan Perintah Kawalan Pergerakan Bersyarat (PKPB) di Selangor, Wilayah Persekutuan Kuala Lumpur dan Putrajaya bermula hari ini, langkah yang menggusarkan banyak perniagaan dan golongan yang bekerja sendiri.
Pandangan tersebut turut disokong Jomo yang menyatakan dalam mesyuarat Tabung Kewangan Dunia (IMF) minggu lalu turut membincangkan tentang keputusan untuk memberi penekanan keperluan kepada kerajaan untuk berbelanja membantu rakyat.
“Memang ada yang risau dengan pandangan agensi penarafan kredit dan sebagainya, tetapi pandangan agensi seperti ini bukan selalunya tepat, kita perlu mengutamakan kepentingan masyarakat,” katanya.


6,301 calon SPMU boleh semak keputusan mulai 19 Oktober ini
Oleh KOSMO!

13 Oktober 2020, 8:28 pm
PUTRAJAYA – Seramai 6,301 calon berdaftar Sijil Pelajaran Malaysia Ulangan (SPMU) 2020 boleh mendapatkan keputusan peperiksaan itu yang akan dikeluarkan pada 19 Oktober ini.
Kementerian Pendidikan (KPM) dalam satu kenyataan berkata, calon akan memperoleh keputusan melalui pos atau boleh mendapatkan slip keputusan di Jabatan Pendidikan Negeri tempat calon mendaftar untuk menduduki peperiksaan tersebut.
Semakan keputusan SPMU 2020 juga boleh dilakukan menggunakan perkhidmatan mySMS 15888 dengan menaip SPMU<jarak>NoKP<jarak>AngkaGiliran dan SMS ke 15888.
“Perkhidmatan ini akan diaktifkan pada hari tersebut bermula pukul 10 pagi dan akan ditamatkan pada pukul 6 petang, 26 Oktober depan,” katanya di sini hari ini.
Selain itu, semakan keputusan juga boleh dilakukan melalui portal Lembaga Peperiksaan di http://sppat.moe.gov.my/semakan/.
Pada peperiksaan SPMU 2020, seramai 6,301 pelajar mendaftar untuk menduduki peperiksaan di 193 pusat peperiksaan di seluruh negara dan seramai 1,445 petugas dilantik bagi memastikan peperiksaan berjalan lancar.

Tiga mata pelajaran ditawarkan dalam peperiksaan SPMU iaitu Bahasa Melayu, Sejarah dan Matematik. -K! ONLINE


Pengguna terima bil sebenar TNB sepanjang PKPB
Oleh NUR HUDA MUSA

13 Oktober 2020, 6:01 pm
KUALA LUMPUR – Pengguna Tenaga Nasional Berhad (TNB) akan menerima bil berdasarkan bacaan sebenar dan bukan bacaan anggaran sepanjang pelaksanaan Perintah Kawalan Pergerakan Bersyarat (PKPB) di Selangor, Wilayah Persekutuan Kuala Lumpur dan Putrajaya.
TNB dalam satu kenyataan berkata, pengguna juga akan terus menerima bil secara penghantaran fizikal oleh pembaca meter sepanjang tempoh PKPB yang berkuatkuasa tengah malam ini hingga 27 Oktober 2020 depan.
“Bacaan meter elektrik di kediaman atau premis pengguna akan dilakukan oleh pembaca meter TNB seperti biasa sepanjang tempoh PKPB, dengan mengambil kira garis panduan prosedur operasi standard (SOP) yang ditetapkan kerajaan bagi memastikan keselamatan dan kesejahteraan pengguna dan pembaca meter terjamin.
“TNB ingin menasihatkan pengguna untuk mengamalkan penggunaan elektrik secara berhemah sepanjang tempoh PKPB memandangkan penggunaan elektrik isi rumah mungkin meningkat lebih tinggi daripada kebiasaan, sama ada bagi mematuhi arahan duduk di rumah, bekerja dari rumah mahupun menghadiri sesi pembelajaran secara maya,” katanya di sini hari ini.
Dalam pada itu TNB berkata, pengguna akan terus menikmati Diskaun Rangsangan Ekonomi sehingga 50 peratus untuk penggunaan elektrik bulanan di bawah Pakej Rangsangan Ekonomi Prihatin Rakyat (PRIHATIN) yang dilanjutkan sehingga 31 Disember 2020.
“Inisiatif kerajaan yang memberi manfaat kepada lebih tujuh juta pengguna kediaman ini diteruskan bagi membantu rakyat menyesuaikan diri dengan pemulihan semula ekonomi negara ketika ini.
“Pengguna juga digalakkan untuk melakukan sebarang transaksi TNB secara dalam talian sepanjang PKPB bagi mengurangkan keperluan untuk melakukan transaksi secara bersemuka di Kedai Tenaga,” ujarnya. – K! ONLINE


Tiga SJR baharu di Klang Selatan
Oleh KOSMO!

13 Oktober 2020, 5:53 pm
NOR AZIHAN MD. GHAZALI
KLANG – Polis Klang Selatan akan mengadakan tiga sekatan jalan raya (SJR) di daerah ini susulan lanjutan Perintah Kawalan Pergerakan Bersyarat (PKPB) yang akan berkuat kuasa pukul 12.01 tengah malam nanti.
Ketua Polis Daerah Klang Selatan, Asisten Komisioner Shamsul Amar Ramli berkata, tiga SJR tersebut melibatkan Persiaran Kota (susur keluar Majlis Perbandaran Klang); Batu 2, Jalan Langat (arah Banting berhadapan Indah Water Konsortium) dan Jalan Datuk Mohd Sidin.
“Pada masa sama, dua penutupan jalan turut dilakukan dan ia akan dipantau polis 24 jam.
“Jalan berkenaan adalah Jambatan Musaeddin, Jalan Tengku Kelana dan Jambatan Raja Muda Nala,” katanya dalam kenyataan di sini hari ini.
Dalam pada itu, Shamsul Amar menegaskan enam SJR dan penutupan jalan yang dihebahkan bermula Khamis lalu ditamatkan serta merta.

Kesemua enam SJR itu adalah di Persiaran Pegaga (berhadapan Restoran Subaidah), Jalan Kim Chuan (berhadapan 99 Speedmart) di Bukit Tinggi dan persimpangan Jalan Tun Dr. Ismail, Taman Sri Andalas.
Selain itu melibatkan Taman Sentosa (Jalan masuk ke Perdana Villa) dan Jalan Sungai Udang, Kampung Delek (Bersebelahan Restoran Aishah).
Jalan yang ditutup sebelum ini adalah di kawasan iaitu Bukit Tinggi meliputi Jalan Batu Unjur 9, jalan masuk berhadapan kedai elektrik Onking Chain-Store (Malaysia) Sdn. Bhd dan Lorong masuk berhadapan Kedai Motosikal Wisfatt.
Empat lagi jalan ditutup adalah di Taman Sri Andalas merangkumi berhadapan Masjid Ar- Rahimiah, Jalan Sri Siantan dan Sri Siantan 41 serta Jalan Sri Damak 53. -K! ONLINE


Selangor akur sekiranya PKPB seluruh negeri
Oleh KOSMO!

13 Oktober 2020, 5:59 pm
Oleh ISKANDAR SHAH MOHAMED
SHAH ALAM – Kerajaan Selangor akur akan segala keputusan terhadap pelaksanaan Perintah Kawalan Pergerakan Bersyarat di seluruh negeri ini bermula 12.01 tengah malam ini.
Menteri Besar Selangor, Datuk Seri Amirudin Shari berkata, ini berikutan berikutan PKPB itu berada di bawah kuasa Kementerian Kesihatan.
“Kerajaan negeri telah menghantar cadangan balas berhubung perkara itu kepada Majlis Keselamatan Negara (MKN) dan menunggu pengumuman rasmi kerajaan Persekutuan.
“Hubungan saya dengan kerajaan baik-baik saja dan kita bukan mengatakan ‘tidak’ sepenuhnya mengenai pelaksanaan itu di Selangor,” katanya pada sidang akhbar selepas menyaksikan majlis menandatangani kontrak penajaan Liga Bola Keranjang Komuniti Kebangsaan (NCBL) 2021 di sini petang tadi.
Amirudin menegaskan, perkara yang dibangkitkan berhubung pelaksanaan itu sememangnya telah dibincangkan bersama semua pihak terutama  Jabatan Kesihatan Negeri Selangor (JKNS) dan Polis Diraja Malaysia (PDRM).

“Cadangan itu antaranya melibatkan faktor lokaliti kawasan yang masih dikategorikan sebagai terkawal seperti Kuala Selangor dan tidak sepatutnya dilaksanakan PKPB.
“Justeru, cadangan balas kepada MKN itu bukan keputusan unilateral atau sebelah pihak semata-mata,” katanya. -K! ONLINE


Tokan dadah ditahan bersila hisap dadah
Oleh KOSMO!

13 Oktober 2020, 5:37 pm
Oleh WAT KAMAL ABAS
BAGAN SERAI – Seorang lelaki yang dipercayai tokan dadah ditahan polis di sebuah pondok kosong di Tebuk Haji Dollah, Selinsing dalam satu serbuan kelmarin.
Dalam serbuan yang dilakukan Bahagian Siasatan Jenayah dan Narkotik Ibu Pejabat Polis Daerah (IPD) Kerian pada pukul 8.30 malam itu, suspek berusia 30-an itu sedang duduk bersila di atas tikar di dalam pondok berkenaan dipercayai sedang menghisap dadah.
Ketua Polis Daerah Kerian, Superintendan Mazuki Mat berkata, pihaknya telah membuat intipan selama sebulan sebelum berjaya memberkas lelaki berkenaan.
“Dalam serbuan tersebut, suspek menyedari kehadiran polis sebelum bertindak cuba melarikan diri.
“Berlaku sedikit pergelutan antara suspek dan polis sebelum dia berjaya diberkas kira-kira 10 meter dari pondok tersebut,” katanya pada sidang akhbar di IPD Kerian di sini hari ini.

Tambah Mazuki, hasil pemeriksaan di pondok tersebut polis menemui tujuh peket plastik lut sinar disyaki dadah jenis heroin seberat 215.6 gram, lima peket Methamphetamine seberat 65.51 gram dan satu peket ketulan mampat ganja seberat 3.22 gram.
“Turut dirampas dalam serbuan tersebut termasuk alat penimbang digital, plastik pembungkus dadah, botol kaca untuk menghisap dadah, pemetik api dan peralatan lain untuk menghisap dadah.
“Nilai rampasan dadah dianggarkan RM17,580 dan polis turut merampas sebuah kereta jenis Proton Satria yang digunakan suspek untuk mengedar dadah,” katanya.
Katanya lagi, polis percaya suspek mendapat bekalan dadah dari sumber tempatan dan dadah tersebut boleh dibekalkan kepada 300 penagih  dadah di sekitar Kerian.
“Semakan mendapati suspek yang aktif sejak sebulan yang lalu itu mempunyai lima rekod lampau berkaitan dadah.
“Ujian air kencing juga mendapati suspek positif dadah jenis morfin,” katanya.
Katanya, dia kini direman selama enam hari di bawah Seksyen 39B Akta Dadah Berbahaya 1952. -K! ONLINE


Zahid tidak tahu Ku Li ke Istana Negara
Oleh NUZULSHAM SHAMSUDDIN

13 Oktober 2020, 6:41 pm
KUALA LUMPUR – Presiden UMNO Datuk Seri Dr. Ahmad Zahid Hamidi mengatakan beliau tidak tahu mengenai kehadiran ahli politik veteran UMNO, Tengku Razaleigh Hamzah ke Istana Negara hari ini.
Sebaliknya, beliau hanya mengetahui mengenai kehadiran Tengku Razaleigh atau Ku Li itu melalui pihak media.
“Pasal Tengku Razaleigh jumpa tuanku petang ini saya tidak tahu…saya dapat berita ini daripada media,” katanya ketika ditemui selepas perbicaraan kesnya di Kompleks Mahkamah Kuala Lumpur di sini hari ini.
Hari ini Ku Li yang juga Ahli Perlimen Gua Musang itu dilaporkan hadir menghadap Agong dan dilihat meninggalkan Istana Negara melalui pagar dua menaiki sebuah kenderaan jenis Mercedes pada pukul 2.43 petang.
Beliau bagaimanapun tidak memberhentikan kenderaannya bagi menjawab pertanyaan wartawan.
Sementara itu mengenai presiden parti-parti yang dititah untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, Zahid berkata beliau masih menunggu surat rasmi dari Istana Negara.

Dalam pada itu, ditanya mengenai 120 Ahli Parlimen yang kemungkinan terdiri daripada ahli Umno yang didakwa menyokong Ketua Pembangkang, Datuk Seri Anwar Ibrahim, Zahid mengatakan beliau juga tidak tahu mengenai perkara itu.
Pagi tadi Anwar hadir di Istana Negara pukul 11 pagi bagi menghadap Yang di-Pertuan Agong untuk memberi keterangan lengkap mengenai jumlah majoriti ahli Parlimen yang didakwa menyokongnya seperti dinyatakan ketika sidang medianya pada 23 September lalu. -K!ONLINE


SLWOT ditutup sementara
Oleh KOSMO!

13 Oktober 2020, 6:27 pm
Oleh ZAKI SALLEH
IPOH – Taman tema Sunway Lost World Of Tambun (SLWOT) di sini ditutup buat sementara waktu bagi proses nyah cemar selepas Kementerian Kesihatan Malaysia mengesahkan salah seorang pengunjungnya disyaki dijangkiti Covid-19.
Penutupan selama 14 hari bermula hari ini hingga 26 Oktober itu turut melibatkan Sunway Lost World Hotel.
SLWOT dalam satu kenyataan memberitahu, perkara itu diputuskan setelah mendapat pandangan KKM.
“Sebagai langkah berjaga-jaga, LWOT akan ditutup untuk proses nyah cemar di seluruh kawasan.
“Kami ingin memastikan bahawa keselamatan dan kesihatan para pengunjung serta semua kakitangan adalah menjadi keutamaan,” ujar kenyataan tersebut.

Katanya lagi, KKM telah melakukan pengesanan kontak kepada semua kontak rapat yang berpotensi dengan individu berkenaan.
“Kami juga meminta orang ramai untuk kekal bertenang. Kami akan terus komited memberi kerjasama dengan pihak berkuasa dan KKM untuk mengatasi masalah ini,” katanya. -K! ONLINE


446 ingkar PKPP, 212 tak pakai pelitup muka
Oleh KOSMO!

13 Oktober 2020, 6:29 pm
Oleh SUBKHI SUDARJI
PUTRAJAYA – Seramai 446 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan tangkapan paling tinggi membabitkan kegagalan memakai pelitup muka (212).
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan gagal menyediakan peralatan dan merekod butiran diri (85), penjarakan fizikal (72), majlis persendirian (32), aktiviti perjudian (23), langgar perintah PKPB (19), aktiviti dalam kelab malam (lima), ingkar Perintah Kuarantin (dua) dan aktiviti pusat hiburan (satu).
“Daripada jumlah itu, seramai 407 individu telah dikompaun dan 37 lagi direman,” katanya pada sidang akhbar di Facebook Live Kementerian Pertahanan.
Ismail Sabri berkata, seramai 84 pendatang asing tanpa izin (PATI) dan tiga tekong ditahan dalam Operasi Benteng selain turut dirampas 10 buah kenderaan.
Dalam pada itu, beliau berkata, seramai 47,068 individu pulang ke tanah air dari 24 Julai hingga 12 Oktober dan ditempatkan di 85 stesen kuarantin yang ditetapkan.

Daripada jumlah itu, seramai 9,524 individu menjalani proses kuarantin wajib manakala 381 lagi telah dihantar ke hospital.
Sementara itu, sebanyak 18 operasi sanitasi meliputi tiga zon merah, dua zon kuning dan enam zon hijau membabitkan enam negeri dibuat Jabatan Bomba dan Penyelamat.
“Sebanyak lima operasi di Sabah, Pulau Pinang (empat), Sarawak (tiga) serta masing-masing satu di Terengganu, Perlis dan Melaka,” katanya. -K! ONLINE


Polis buru dalang utama ‘Geng Kana’
Oleh KOSMO!

13 Oktober 2020, 5:35 pm
Oleh NUR SHARIEZA ISMAIL.
SEPANG – Polis sedang memburu dua lelaki termasuk ketua Geng Kana yang dipercayai terbabit dalam kes pecah stor dan melarikan kenderaan di kawasan Lembah Klang.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, seorang lelaki yang diburu adalah Supramaniam G. Arumugam, 43, berasal dari Dengkil yang juga ketua kumpulan berkenaan.
“Seorang lagi yang sedang dijejaki hanya dikenali sebagai Ananda. Ketua kumpulan penjenayah ini mempunyai 10 rekod jenayah lampau membabitkan kes curi.
“Sindiket ini dipercayai bergiat aktif sejak akhir tahun lalu yang aktif mencuri dan meleraikan komponen kenderaan,” katanya pada sidang akhbar di sini hari ini.
Wan Kamarul berkata, dua suspek berkenaan dikehendaki polis susulan penahanan tujuh orang lelaki dipercayai ahli geng tersebut di Kampung Pulau Meranti Puchong dekat sini pada 8 Oktober lalu.

“Mereka terdiri daripada seorang lelaki Melayu, tiga lelaki India dan tiga lelaki Myanmar berperanan sebagai mekanik meleraikan kenderaan yang dicuri.
“Kesemua tangkapan tersebut berusia lingkungan 19 hingga 40 tahun dan hasil siasatan lanjut dua daripada mereka mempunyai lima rekod lampau kesalahan berkaitan dadah.
“Mereka dipercayai terlibat dalam kejadian pecah masuk stor di Cyberjaya pada 5 Oktober lalu dan dipercayai melarikan dua buah kenderaan serta beberapa peralatan lain,” katanya.
Katanya, hasil tangkapan, polis berjaya menyelesaikan sebanyak lapan kes pecah rumah dan curi kenderaan di kawasan Sepang, dan satu kes masing-masing di Serdang dan Wangsa Maju dengan nilai rampasan kira-kira RM400,000.
Polis juga berjaya merampas kenderaan berat antaranya Forklift jenis Toyota 3.5 tan; dua buah lori jenis Isuzu; sebuah lori jenis Mitsubishi; sebuah lori jenis Daihatsu; sebuah backhoe; sebuah kenderaan jenis Ford Ranger selain dua buah kenderaan jenis Iswara.
“Siasatan lanjut masih dijalankan dan usaha mengesan suspek yang masih bebas giat dijalankan.
“Kes disiasat di bawah Seksyen 457 dan 379 A Kanun Keseksaan,” katanya. – K! ONLINE


Econsave nafi cawangan Taman Scientex ada kes Covid-19
Oleh MOHD SHARKAWI LONDING

13 Oktober 2020, 5:32 pm
Maklumat yang tular melalui media sosial adalah palsu
JOHOR BAHRU – Pihak pengurusan pasar raya Econsave Cash & Carry (Econsave) menafikan mengeluarkan kenyataan supaya pelanggan yang berkunjung ke cawangan Econsave Taman Scientex, Masai tampil membuat ujian Covid-19.
Pengurus Besar Econsave Wilayah Selatan, Mas Imran Adam berkata, pihaknya tidak pernah membuat pengumuman melalui pembesar suara di cawangan terbabit berhubung kes jangkitan virus berkenaan seperti maklumat yang tular di media sosial.
“Hari ini pihak kami mendapat maklumat yang tular di media sosial yang menyatakan Econsave Taman Scientex, Masai, Pasir Gudang membuat pengumuman supaya pelanggan membuat ujian Covid-19 ke Klinik Kesihatan Masai dan pihak Kementerian Kesihatan Malaysia (KKM) akan menghubungi setiap pelanggan yang hadir.
“Econsave menafikan ada kes jangkitan Covid-19 di cawangan itu dan pelanggan tidak perlu khuatir untuk berbelanja selain perlu mematuhi standard prosedur operasi (SOP) yang ditetapkan kerajaan,”katanya dalam satu kenyataan di sini hari ini.
Mas Imran berkata, pihaknya kesal dengan penyebaran maklumat palsu itu dan telah membuat laporan polis di Taman Scientex, Masai.-K! ONLINE


No more Mr. Nice Guy – Syamsul Yusof
Oleh MOHD. HAIKAL ISA

13 Oktober 2020, 6:28 pm
KUALA LUMPUR – Pengarah dan pelakon, Syamsul Yusof membuat satu laporan polis selepas mendapat mesej berbaur ugutan menerusi Instagramnya.
Syamsul atau nama sebenarnya, Mohd Syamsul Mohd. Yusof,36, berkata, dia menyedari kewujudan mesej berbaur uguran daripada sebuah akaun palsu, Velvetblackkl itu, pada malam Isnin lalu.
“Belum reda kes YouTube sebelum ini, timbul lagi kes saya menerima ugutan dan ancaman daripada orang yang tidak dikenali. Sebenarnya, sebagai seorang selebriti, saya sudah biasa menerima komen negatif dan kata-kata ugutan.
“Tapi ini melampau kerana melibatkan maruah, keselamatan anak dan isteri. Selain peminat, haters ada juga menghantar mesej kepada saya tapi saya tidak ambil pusing.
“Saya tak pasti akaun tersebut hantar bila tapi malam tadi (Isnin) baru saya sedari. Saya tidak tahu agenda dia samada dia musuh atau tidak. Tetapi benda itu sudah melampau sebab itu saya ambil tindakan ini,” kata pelakon dan pengarah filem Munafik itu.
Syamsul ditemui dalam satu sidang media selepas dia membuat laporan polis di Balai Polis Taman Melawati.

Kata Syamsul lagi, dia tidak akan berdiam diri kerana ugutan tersebut melibatkan bukan hanya dirinya tetapi isteri dan anak-anak.
“Sejak masalah rumah tangga menjadi perhatian, tiba-tiba perkara begini berlaku pula. Terutama datang daripada akaun palsu makin menjadi-jadi sehingga ada yang berani mengugut saya.
“Saya dah nekad ‘no more Mr. Nice Guy’. Saya perlu pertahankan diri dan akan cari siapa yang membuat ugutan ini kepada saya. Kalau tak puas hati dengan saya, apa kata jumpa saya depan-depan.
“Tak perlu melibatkan anak dan isteri saya. Saya tidak mahu menuduh mana-mana pihak kalau tiada bukti. Sebelum ini, saya pernah menerima mesej daripada akaun yang sama pada awal tahun ini,” getus Syamsul.
Kata Syamsul, akaun tersebut bagaimanapun sudah dinyahaktifkan.
“Kali ini saya menyedari mesej itu sebab ada berbaur ugutan dan ancaman. Saya ada balas mesej tersebut namun selepas itu, akaun itu dinyaktifkan,” ujarnya.
Syamsul turut ditemani dua peguam dari Tentuan Saiful, Roger & Co iaitu Aizul Rohan Anuar dan Saiful Dzulhelmi Zulkifli.
September lepas, Syamsul berang apabila satu akaun YouTube, Cabik Geronong memuat naik sebuah video pada 27 September 2020 dengan tajuk ‘Tak Sangka! Rupanya Syamsul Yusof curang dengan Puteri Sarah’.
Status rumah tangga Syamsul dengan isteri yang juga seorang pelakon, Puteri Sarah, kini menjadi tanda tanya selepas timbul dakwaan wanita itu hadir ke Pejabat Agama Islam Daerah Gombak 18 September lalu. – K! ONLINE


Jururawat “diusik” pesakit Covid-19
Oleh KOSMO!

13 Oktober 2020, 4:56 pm
Oleh DIYANATUL ATIQAH ZAKARYA
MELAKA – Seorang jururawat membuat laporan polis selepas “diusik” seorang pesakit Covid-19 warga emas dengan kata-kata berbaur lucah ketika menjalankan tugas di Hospital Melaka di sini, Sabtu lalu.
Menurut sumber, mangsa berusia 30 tahun itu mendakwa kejadian berlaku ketika dia sedang melakukan prosedur rawatan termasuk mengambil darah pesakit di wad Unit Rawatan Rapi (ICU).
Katanya, pada waktu itu warga emas berkenaan sedang berbual bersama seorang wanita lain dipercayai isterinya dengan membuka pembesar suara sebelum tiba-tiba mengeluarkan ayat “aku tengah beromen dengan staff nurse kalau tak percaya boleh video call”.
Selepas menamatkan panggilan, pesakit Covid-19 itu kemudian meminta untuk melihat saiz kondom kateter urin yang baharu dan menyuruh wanita berkenaan memegang kemaluannya bagi menyarungkan alat tersebut.
Kondom kateter merupakan alat menyerupai kondom yang dipasang pada bahagian luar kemaluan lelaki dengan fungsi sama seperti kateter iaitu bagi mengalirkan air kencing keluar.

Jururawat itu yang takut selepas mendengar kata-kata lucah warga emas berkenaan bagaimanapun enggan melakukannya dan meminta pesakit memasukkannya sendiri sebelum segera beredar serta membuat laporan polis.
Terdahulu, laporan polis dibuat jururawat itu turut tular di laman sosial sejak semalam.
Ketua Jabatan Siasatan Jenayah negeri, Asisten Komisioner Mohd. Nor Yhazid Idris ketika dihubungi mengesahkan menerima laporan berhubung kejadian tersebut dan siasatan lanjut sedang dilakukan.
Sementara itu, Pengarah Kesihatan Negeri Melaka, Datuk Dr. Ismail Ali dalam satu kenyataan memberitahu pihaknya sedia maklum mengenai laporan polis yang dibuat jururawat tersebut.
“Siasatan dalaman jabatan sedang dilaksanakan secara komprehensif dan pihak kami akan berkerjasama sepenuhnya dengan pihak berkuasa untuk tindakan lanjut,” katanya.-K! ONLINE


Sidang media PM menerusi Facebook live pukul 5 petang
Oleh KOSMO!

13 Oktober 2020, 3:59 pm
KUALA LUMPUR – Perdana Menteri, Tan Sri Muhyiddin Yassin akan mengadakan satu sidang media pada petang ini.
Sidang media berkenaan akan dilakukan secara live di Facebook miliknya iaitu ‘Muhyiddin Yassin bermula kira-kira pukul 5 petang ini.
Orang ramai yang ingin mengikuti live itu boleh mengikutinya di https://www.facebook.com/ts.muhyiddin/.-K! ONLINE


Pendarahan berlebihan selepas bersalin punca wanita maut di pondok
Oleh KOSMO!

13 Oktober 2020, 3:20 pm
Oleh ASLIZA MUSA
BATU GAJAH – Punca kematian seorang wanita warga Indonesia yang mayatnya ditemui bersama bayi lelaki yang masih hidup di kebun kelapa sawit di Pusing kelmarin adalah disebabkan oleh pendarahan yang banyak selepas bersalin.
Ketua Polis Daerah Batu Gajah, Asisten Komisioner Ahmad Adnan Basri berkata, laporan bedah siasat dari Hospital Raja Permaisuri Bainun (HRPB) Ipoh juga menunjukkan tiada unsur jenayah dikesan pada mayat mangsa.
Katanya, usaha sedang dijalankan bagi mengesan suami mangsa dan waris lain wanita itu.
“Lokasi mayat itu ditemui adalah pondok sementara tempat pekerja ladang berehat.
“Setakat ini tiada mana-mana individu yang tampil bagi membantu siasatan dan kita sedang mengesan waris mangsa,” katanya ketika dihubungi di sini hari ini.

Menurut beliau, pihaknya juga sedang mengesan individu yang menghubungi pihak polis bagi memaklumkan penemuan mayat wanita itu dan bayi lelakinya yang masih hidup.
“Orang ramai yang mempunyai maklumat berkenaan perkara tersebut diminta tampil menghubungi pihak polis bagi membantu siasatan,” katanya.
Kosmo! hari ini melaporkan, seorang bayi lelaki yang baharu lahir ditemui dalam keadaan dibalut dengan kain dan menangis tidak berhenti-henti di sisi mayat ibunya di sebuah pondok dalam kebun kelapa sawit di Jalan Parit, Kampung Piandang dekat Pusing di sini kelmarin.
Semasa ditemui pada pukul 6.45 petang itu, mayat wanita itu ditutup dengan sehelai kain manakala bayi tersebut telah dipotong tali pusat dan uri.-K! ONLINE


SJR di laluan sempadan daerah dan negeri Selangor
13 Oktober 2020, 4:19 pm
KUALA LUMPUR – Polis akan mengadakan sekatan jalan raya (SJR) di semua laluan sempadan keluar daerah dan negeri Selangor bermula tengah malam ini hingga 27 Oktober nanti.
Ketua Polis Selangor, Datuk Noor Azam Jamaluddin berkata, langkah itu dibuat bagi memastikan tiada sebarang pergerakan rentas negeri tanpa kebenaran sejajar dengan Perintah Kawalan Pergerakan Bersyarat (PKPB).
Katanya, lokasi SJR membabitkan laluan sempadan keluar negeri Selangor ke Negeri Sembilan, Perak dan Pahang.
“SJR juga akan didirikan di sempadan-sempadan daerah dalam kontinjen Selangor.
“Dalam usaha menghadapi situasi ini, polis Selangor akan mengerakkan kekuatan yang ada secara keseluruhan dan ia akan dibantu oleh Angkatan Tentera Malaysia, Jabatan Sukarelawan Malaysia serta Angkatan Pertahanan Awam Malaysia katanya ,”ketika dihubungi hari ini.
Menurutnya lagi, selain penguatkuasaan SJR, Polis Selangor juga akan memperbanyakkan pasukan pemantauan dalam tempoh yang sama.

“Saya ingin ingatkan agar semua mematuhi apa yang digariskan sepanjang PKPB dan mana-mana individu yang ingkar akan dikenakan tindakan undang-undang termasuk kompaun,” ujarnya. – K! ONLINE


Ciapan ‘darurat’ empat negeri palsu -KKM
Oleh KOSMO!

13 Oktober 2020, 4:31 pm
Oleh MOHD. HUSNI MOHD. NOOR
PUTRAJAYA – Kementerian Kesihatan (KKM) menasihatkan orang ramai supaya tidak mempercayai sebarang maklumat tidak sahih susulan penularan mesej palsu di laman sosial mengenai pengisytiharan darurat di beberapa buah negeri.
KKM menerusi hantaran di Facebook dan Twitter itu memaklumkan kenyataan palsu sedemikian boleh menyebabkan kekeliruan pada orang ramai.
“Kenyataan ini tidak dikeluarkan oleh Ketua Pengarah Kesihatan, Tan Sri Dr. Noor Hisham Abdullah,” katanya.
Mesej palsu yang menggunakan platform Twitter itu memaparkan empat negeri atau kawasan dikenakan perintah darurat iaitu Sabah, Wilayah Persekutuan Labuan, Pulau Pinang dan Selangor.
Hantaran palsu itu didakwa menggunakan akaun Twitter, @DGHisham.-K! ONLINE


Dicekup ketika sedang hisap dadah
Oleh KOSMO!

13 Oktober 2020, 4:39 pm
Oleh MOHAMAD NAUFAL MOHAMAD IDRIS
SABAK BERNAM – Sekumpulan tujuh lelaki yang leka menghisap dadah hanya mampu terkedu apabila ‘port’ mereka di sebuah rumah kosong di Sekinchan di sini diserbu pihak berkuasa, semalam.
Serbuan pukul 3.55 petang menahan kesemua suspek berusia 27 hingga 41 tahun yang dilakukan Bahagian Siasatan Jenayah Narkotik Ibu Pejabat Polis Daerah (IPD) Sabak Bernam.
Ketua Polis Daerah Sabak Bernam, Superitendan Agus Salim Mohd. Alias berkata, operasi tersebut hasil risikan dan maklumat awam sejak sebulan lalu terhadap rumah itu yang menjadi sarang penagihan dadah.
Katanya, berdasarkan siasatan mendapati lokasi tersebut merupakan sebuah rumah kosong yang ditinggalkan oleh bapa angkat salah seorang suspek.
“Hasil pemeriksaan menemui 11 peket dadah disyaki dadah jenis heroin seberat keseluruhan 46.15 gram

“Kesemua suspek yang ditahan positif dadah jenis morfin,” katanya ketika dihubungi Kosmo! di sini hari ini.
Tambah Agus, semakan mendapati kesemua suspek mempunyai rekod lampau dengan seorang daripadanya terlibat dalam jenayah pecah rumah, curi kenderaan dan pernah menjalani hukuman penjara hampir lima tahun sebelum ini atas kesalahan tersebut.
Jelas beliau, kes kini disiasat mengikut Seskyen 39B, Seksyen 12(2) dan Seksyen 15(1) Akta Dadah Berbahaya 1952. -K!ONLINE


Penjara Reman Pulau Pinang dikenakan PKPD
Oleh KOSMO!

13 Oktober 2020, 4:42 pm
Oleh NOR IDAYU BOSRO dan SUBKHI SUDARJI
PUTRAJAYA – Penjara Reman Pulau Pinang dan kuarters penjara reman negeri itu dikenakan Perintah Kawalan Pergerakan Diperketatkan (PKPD) mulai Khamis ini.
Menteri Kanan (Keselamatan), Datuk Seri Ismail Sabri Yaakob berkata, menerusi pelaksanaan PKPD itu, Kementerian Kesihatan (KKM) akan melakukan saringan secara bersasar kepada kira-kira 2,300 banduan penjara terbabit sepanjang tempoh PKPD.
“PKPD ini juga turut melibatkan 304 kakitangan penjara yang tinggal di dalam kuarters dan kira-kira 200 kakitangan penjara di luar kuarters,” katanya pada sidang akhbar di Facebook Live Kementerian Pertahanan hari ini.
Ketua Pengarah Kesihatan, Tan Sri Dr. Noor Hisham Abdullah semalam berkata, Pulau Pinang mencatat lonjakan jumlah kes positif sebanyak 141 kes yang kesemuanya daripada Kluster Penjara Reman. -K! ONLINE


PRU-15: SPR mohon tangguh dulu
Oleh KOSMO!

13 Oktober 2020, 5:04 pm
Oleh MOHD. HUSNI MOHD. NOOR
PUTRAJAYA – Suruhanjaya Pilihan Raya (SPR) menasihati mana-mana pihak supaya tidak melaksanakan sebarang pilihan raya negeri termasuk Pilihan Raya Umum Ke-15 (PRU-15) dalam masa terdekat.
Pengerusi SPR Datuk Abdul Ghani Salleh berkata, pihaknya khuatir ia bakal memberi ancaman keselamatan kepada kesihatan rakyat khususnya ketika negara kini berdepan peningkatan kes Covid-19.
Bagaimanapun, katanya, pelaksanaan pilihan raya hanya boleh ditentukan oleh pihak-pihak yang membuat keputusan termasuk kerajaan manakala SPR hanya menerima arahan tersebut untuk menjalankan pilihan raya.
“Seandainya berlaku pembubaran Parlimen sekali gus akan diadakan PRU-15, SPR terpaksa kerana itu tugas kita. Namun terpulang kepada kerajaan semasa. Kita hanya menerima arahan dari pihak-pihak yang membuat keputusan.
“Bagaimanapun, kita memohon ketika dalam keadaan wabak ini melanda negara, kalau boleh tidak ada pilihan raya buat masa ini,” katanya pada sidang akhbar pengumuman tarikh Pilihan Raya Kecil (PRK) Batu Sapi hari ini.

Abdul Ghani mengakui sukar untuk menjamin keselamatan rakyat kerana apabila pilihan raya berlangsung, rakyat akan terdedah kepada pelbagai aktiviti kempen.
Justeru, beliau berpandangan tidak sesuai untuk melaksanakan sebarang pilihan raya dalam tempoh penularan pandemik Covid-19.-K! ONLINE


Bayi 8 bulan mati, bapa sakit mental lumur garam kasar
Oleh KOSMO!

13 Oktober 2020, 4:10 pm
Oleh ROHANA MOHD. NAWI
BACHOK – Bayi lelaki ditemui mati dalam guni selepas dibunuh bapanya sendiri yang dipercayai mengalami masalah mental dalam kejadian di rumahnya di Kampung Sungai Dua, di sini pagi tadi.
Mangsa, Wan Mohamad Afiq Zafwan Wan Roslan yang berusia lapan bulan, ditemui dalam keadaan kulit di leher kiri dan kanan menggelupas, kesan lebam di badan selain seluruh tubuh badan dilumur garam kasar.
Ketua Polis Daerah Bachok, Deputi Superintendan Samsulmuddin Sulaiman, berkata, berdasarkan siasatan awal,bayi itu dipercayai meninggal dunia dalam tempoh 12 jam sebelum ditemui.
Katanya, dalam kejadian itu, suspek telah bertindak mengurung isterinya, Nor Hanifah Mohamad, 32, dalam sebuah bilik selain turut turut mengalami kesan lebam di kedua-dua tangan.
Menurutnya, polis menerima maklumat mengenai kejadian itu kira-kira pukul 10.45 pagi tadi selepas di maklumkan seorang lelaki yang berusia 50 tahun yang datang ke Ibu Pejabat Polis Daerah (IPD) Bachok.-K! ONLINE


Sembilan bot nelayan Vietnam dilupus jadi gugusan Tukun Segantang
Oleh MOHD AZLI ADLAN

13 Oktober 2020, 4:35 pm
BESUT – Maritim Malaysia (APMM) menenggelamkan sembilan bot nelayan Vietnam yang telah dilucut hak di perairan Pulau Susu Dara dekat sini hari ini.
Pengarah Maritim Terengganu, Kepten Maritim Muhammad Suffi Mohd. Ramli berkata, kesemua sembilan bot nelayan Vietnam berkenaan dilupuskan untuk menjadi tukun tiruan di perairan tersebut.
“Gugusan tukun tiruan itu telah dinamakan sebagai Tukun Segantang sebagai penghargaan terhadap Kapal Maritim (KM) Segantang yang pernah digunakan sebagai aset terpenting APMM di perairan Terengganu.
“Operasi APMM menggunakan KM Segantang berjaya menangkap 80 nelayan asing yang mencerobohi perairan negara sepanjang lima tahun tempoh perkhidmatannya sebelum dipulangkan semula kepada Tentera Laut Diraja Malaysia pada 10 Jun lalu,” katanya kepada pemberita di sini hari ini.
Terdahulu beliau ditemui selepas menyaksikan pelupusan semua bot nelayan Vietnam terbabit yang disempurnakan Pengerusi Jawatankuasa Pertanian, Industri Makanan, Peladangan, Komoditi dan Pembangunan Luar Bandar Terengganu, Dr. Azman Ibrahim.
Muhammad Suffi berkata, pelupusan bot nelayan Vietnam itu menunjukkan ketegasan kerajaan untuk memelihara kedaulatan perairan negara daripada pencerobohan nelayan asing.

Beliau berkata, APMM telah menenggelamkan 155 bot nelayan Vietnam yang telah dilucut hak oleh mahkamah di sekitar perairan Terengganu sejak tahun 2006,” katanya. – K! ONLINE


Nelydia Senrose diperintah bayar RM89,144
Oleh NUZULSHAM SHAMSUDDIN

13 Oktober 2020, 2:15 pm
KUALA LUMPUR – Pelakon Nelydia Senrose diperintah membayar ganti rugi RM89,144.03 kepada syarikat produk kecantikan Chriszen Malaysia Sdn. Bhd. yang memenangi kes saman berhubung pelanggaran perjanjian sebagai duta jenama bagi produk itu tahun lalu.
Hakim Mahkamah Sesyen Shamsudin Abdullah memerintahkan Nelydia atau nama sebenarnya Nik Zaris Nelydia Nik Sen, 26, selaku defendan kedua membayar ganti rugi itu selepas membenarkan tuntutan saman yang difailkan syarikat tersebut.
Dalam penghakimannya, Shamsudin berkata mahkamah membuat keputusan selepas mendapati pelakon filem Jebat tersebut tidak ikhlas dalam melaksanakan tugasnya sebagai duta jenama tersebut.
“Defendan lebih mementing dan mengutamakan bulan madu perkahwinannya daripada mematuhi perjanjian sebagai duta jenama itu. Oleh itu mahkamah mendapati alasan sebenar mengapa beliau tidak menghadiri acara pelancaran adalah kerana bulan madu dan bukannya plaintif tidak memberi notis secukupnya,” kata Shamsudin.
Beliau berkata, selain itu mahkamah mendapati  Nelydia sendiri telah mengetahui bahawa dia tidak dapat hadir pada acara tersebut namun hanya menunggu 19 hari kemudian untuk memaklumkan kepada plaintif ketidakhadirannya.
“Melalui keterangan yang mana satu mesyuarat telah diadakan atas inisiatif plaintif pada 12 April 2019 yang mana jika tidak kerana mesyuarat itu, plaintif sendiri tidak tahu defendan tidak dapat hadir pada hari acara tersebut,” katanya lagi.

Berikutan itu Shamsudin berkata atas imbangan kebarangkalian mahkamah berpendapat plaintif berjaya membuktikan saman kes dan defendan kedua gagal membuktikan pembelaannya.
Mengenai kos perkhidmatan RM102,275 yang sepatutnya dikembalikan kepada plaintif, mahkamah mendapati Nelydia sendiri telah membelanjakan RM40,000 bagi sesi fotografi.
Justeru mahkamah memerintahkan Nelydia perlu mengembalikan kos perkhidmatan RM62,275, ganti rugi khas penyediaan acara sebanyak RM16,869.03, dan ganti rugi am RM10,000 serta kos mahkamah RM10,000.
Terdahulu Shamsudin memberitahu pada 13 Ogos 2019 penghakiman ingkar telah dimasukkan terhadap Alfie Management yang sebelum ini dinamakan sebagai defendan pertama dalam kes saman berkenaan.
Dalam prosiding itu, Chriszen diwakili peguam Lim Sin Yee, manakala Nelydia tidak hadir diwakili peguam Amirul Izzat Hasri dan Lim Zi-Han.
Chriszen Malaysia Sdn. Bhd selaku plaintif memfailkan saman itu melalui Tetuan Gee, Lee & Tan pada 7 Oktober 2019 dengan menamakan Alfie Management Sdn. Bhd. dan Nelydia Senrose masing-masing sebagai defendan pertama dan kedua.
Berdasarkan pernyataan tuntutan terpinda plaintif mendakwa sekitar Mac 2019 defendan kedua telah bersetuju untuk menghadiri satu acara pelancaran media ‘Match Matte Serum Foundation’ yang akan berlangsung pada 25 April 2019.
Dakwa plaintif bagaimanapun pada 12 April tahun sama plaintif dimaklumkan bahawa defendan kedua tidak akan menghadiri acara tersebut tanpa sebab yang munasabah.
Pada masa sama, plaintif berkata, defendan pertama tidak mengambil apa-apa langkah untuk membetulkan ketidakhadiran defendan kedua atau memberi penjelasan yang munasabah.
Ujar plaintif, ekoran ketidakhadiran defendan kedua telah menyebabkan reputasi plaintif  tercalar.
Kata plaintif selaras dengan perjanjian itu, pada 22 April 2019 satu email telah dihantar kepada defendan-defendan sebagai notis pembetulan pelanggaran perjanjian itu yang boleh dilakukan mereka dalam tempoh 30 hari.
Namun defendan-defendan telah gagal untuk memperbetulkan pelanggaran terma-terma perjanjian pada tempoh yang telah ditetapkan termasuk tidak membalas email.
Justeru plaintif berkata mereka berhak menuntut daripada defendan-defendan pelepasan saksama yang saksama dan ganti rugi.
Oleh demikian plaintif menuntut secara bersama kos perkhidmatan berjumlah RM102,275 dan kerugian RM61, 702, ganti rugi am, faedah dan apa-apa perintah atau relief yang difikirkan sesuai oleh mahkamah.-K!ONLINE


Ku Li menghadap Agong
Oleh NUR HUDA MUSA

13 Oktober 2020, 3:03 pm
KUALA LUMPUR – Veteran UMNO Tengku Razaleigh Hamzah atau Ku Li hadir menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, petang ini.
Ahli Parlimen Gua Musang itu dilihat meninggalkan Istana Negara melalui pagar dua menaiki sebuah kenderaan jenis Mercedes pada pukul 2.43 petang.
Beliau bagaimanapun tidak memberhentikan kenderaannya bagi menjawab pertanyaan wartawan.
Pagi tadi, ketua pembangkang, Datuk Seri Anwar Ibrahim hadir di Istana Negara pada pukul 11 pagi bagi menghadap Yang di-Pertuan Agong untuk memberi keterangan lengkap mengenai jumlah majoriti ahli Parlimen yang didakwa menyokongnya seperti dinyatakan ketika sidang medianya pada 23 September lalu. – K! ONLINE


Buruh didenda RM10,000, penjara 6 bulan
Oleh MOHD SHARKAWI LONDING

13 Oktober 2020, 2:03 pm
JOHOR BAHRU – Seorang buruh dijatuhi hukuman penjara enam bulan dan denda RM10,000 oleh Mahkamah Majistret di sini hari ini atas pertuduhan menggodam aplikasi kad nilai tambah Touch ‘n go, bulan lalu.
Majistret Mohd. Zaki Abd. Rahman menjatuhkan hukuman itu selepas tertuduh, Choy Chean Weng, 31, membuat pengakuan bersalah selepas pertuduhan dibacakan dalam bahasa mandarin.
Mahkamah turut memerintahkan penjara 10 bulan sekiranya tertuduh tidak membayar denda terbabit.
Mengikut kertas pertuduhan, Chean Weng didakwa melakukan capaian tanpa kuasa dalam menyalahgunakan harta dengan curang iaitu menggodam aplikasi Touch ‘n go dengan mendaftarkan kad seorang pelanggan lain kepada akaun miliknya dan melakukan tuntutan baki wang tunai RM1,055.11.
Perbuatan itu didakwa dilakukan tertuduh di sebuah plaza tol di Taman Perling di sini pada pukul 11 pagi, 10 September 2020.
Kesalahan itu didakwa mengikut Seksyen 4(1)(a) Akta Jenayah Komputer 1997 yang memperuntukan denda maksimum RM150,000 atau penjara sehingga 10 tahun atau kedua-duanya, jika sabit kesalahan.

Kes dikendalikan Timbalan Pendakwa Raya, Chan Choon Yew manakala tertuduh tidak diwakili peguam.
Chean Weng membuat rayuan meminta mahkamah mengenakan hukuman yang minimum dengan memberi alasan berpendapatan bulanan bawah RM3,000 serta menanggung keluarga.
Zaki kemudiannya menjatuhkan hukuman penjara enam bulan dari tarikh tertuduh ditangkap pada 5 Oktober lalu dan denda RM10,000.
Makamah turut memerintahkan penjara 10 bulan sekiranya gagal membayar denda dan hukuman itu berjalan serentak.-K! ONLINE


Akad nikah di masjid, surau Selangor ditangguh
Oleh KOSMO!

13 Oktober 2020, 2:44 pm
Oleh ISKANDAR SHAH MOHAMED
SHAH ALAM – Pelaksanaan majlis akad nikah di masjid dan surau di seluruh Selangor ditangguhkan sepanjang tempoh Perintah Kawalan Pergerakan Bersyarat (PKPB) mulai esok.
Pengarah Jabatan Agama Islam Selangor (JAIS), Mohd. Shahzihan Ahmad berkata, perkara itu diputuskan pihaknya bagi mematuhi arahan pelaksanaan PKPB di negeri ini.
Katanya, bagaimanapun pelaksanaan majlis akad nikah di Pejabat Agama Islam Daerah (PAID) dibenarkan pihaknya.
“Namun, kita akan menetapkan kehadiran fizikal tidak melebihi tiga orang dan syarat berkaitan lain.
“Sebarang majlis itu akan dilaksanakan selepas mendapat kelulusan khas JAIS,” katanya dalam kenyataan di sini, hari ini.

Mohd. Shahzihan sebelum ini memaklumkan temujanji majlis akad nikah seramai 29 pasangan yang dijadualkan dilaksanakan PAID Klang ditangguhkan berkuatkuasa semalam.
Penangguhan itu melibatkan semua temujanji yang telah dibuat sebelum atau pada Rabu minggu lalu kepada pasangan pengantin dari Zon Klang dan Zon Kapar. -K!ONLINE


Kertas siasatan dirujuk Pejabat Peguam Negara
Oleh KOSMO!

13 Oktober 2020, 1:59 pm
Oleh KHAIRUL MOHD. ALI
ISKANDAR PUTERI – Tindakan mahkamah terhadap pemandu wanita yang terbabit dalam kemalangan di Taman Pelangi di sini sehingga menyebabkan seorang anggota Tentera Laut Diraja Malaysia (TLDM) maut hanya akan dibuat selepas kertas siasatan diteliti oleh Pejabat Peguam Negara (PPN).
Ketua Polis Johor, Datuk Ayob Khan Mydin Pitchay berkata, kertas siasatan kes berkenaan telah diserahkan kepada Pejabat Perundangan Negeri Johor (PPNJ) di Kota Iskandar, di sini sebelum diserah kepada PPN.
“Kertas siasatan akan dirujuk ke AGC Pejabat Peguam Negara, selepas diteliti, baru keputusan untuk mendakwa suspek akan dibuat,” katanya ketika dihubungi di sini hari ini.
Sementara itu, Ketua Trafik Ibu Pejabat Polis Johor Bahru Selatan (JBS), Deputi Superintenden Zamri Shariff memberitahu, pihaknya ada membuat cadangan kepada pihak pendakwaan supaya tertuduh didakwa di bawah seksyen baharu.
Bagaimanapun, ketika ditanya mengenai perkara itu, beliau enggan mengulas lanjut.

Kosmo! Sabtu lalu melaporkan dalam kejadian pada pukul 8.30 pagi itu pemandu, Honda Accord, Laskar Kanan Mohd. Rizal Buseri, 31, maut di tempat kejadian setelah dirempuh kenderaan Perodua Myvi dipandu wanita berusia 23 tahun.
Pemandu itu diberi jaminan polis selepas siasatan selesai dijalankan mengikut Seksyen 41(1) Akta Pengangkutan Jalan 1987 dan Seksyen 15(1)(a) Akta Dadah Berbahaya 1952 kerana menyebabkan kematian dengan memandu secara melulu.
Wanita itu juga didapati positif dadah hasil ujian saringan air kencing selain tidak mempunyai lesen memandu serta cukai jalan tamat tempoh.-K! ONLINE.


Polis kesan pemandu lawan arus
Oleh KOSMO!

13 Oktober 2020, 2:54 pm
Oleh NOR AZIHAN MD. GHAZALI
KLANG – Polis sedang mengesan sebuah kenderaan yang dipandu melawan arus di Lebuh Raya Selat Klang malam tadi.
Kejadian berlaku kira-kira pukul 9.09 malam itu berjaya dirakam alat perakam video sebuah kenderaan lain yang melalui lebuh raya berkenaan.
Ketua Polis Daerah Klang Utara, Asisten Komisioner Nurulhuda Mohd Salleh berkata, setakat ini tiada sebarang laporan berkenaan diterima pihaknya namun usaha sedang dilakukan bagi mengesan pemandu kereta berkenaan.
“Orang ramai yang mempunyai maklumat diminta menyalurkanya dengan menghubungi Pegawai Penyiasat, Inspektor Mohd Fadli Ismail di talian 017-2141318,” jelasnya dalam kenyataan di sini hari ini.
Terdahulu, tular video berdurasi 58 saat itu, kelihatan sebuah kereta dipandu melawan arus di Lebuh Raya Selat Klang menyebabkan sebuah kereta lain segera menukar laluan bagi mengelak dirempuh. -K!ONLINE


Anwar tidak serah senarai nama Ahli Parlimen didakwa sokongnya
Oleh dan LUQMAN RIDHWAN MOHAMED NOR

13 Oktober 2020, 3:15 pm
KUALA LUMPUR – Ketua Pembangkang, Datuk Seri Anwar Ibrahim tidak menyerahkan senarai nama Ahli Parlimen yang didakwa menyokongnya pada pertemuannya dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara pagi tadi.
Istana Negara dalam satu kenyataan berkata, Anwar hanya mengemukakan jumlah Ahli Parlimen yang dikatakan menyokongnya pada pertemuan yang berlangsung pada pukul 11 pagi itu.
“Sehubungan dengan itu, Al-Sultan Abdullah telah menasihati Anwar untuk akur dan menghormati proses-proses perundangan seperti yang termaktub dalam Perlembagaan Persekutuan,” katanya di sini hari ini.
Terdahulu, Anwar pada sidang akhbar di Hotel Le Meridien di sini mendakwa telah menyerahkan dokumen rasmi membabitkan Ahli Parlimen yang menyokongnya kepada Al-Sultan Abdullah. – K! ONLINE


Bekas CEO didakwa pecah amanah RM31.6juta
Oleh MOHD YUNUS YAKKUB

13 Oktober 2020, 2:10 pm
SHAH ALAM – Seorang bekas Ketua Pegawai Eksekutif (CEO) Syarikat Cuscapi Berhad mengaku tidak bersalah di Mahkamah Sesyen di sini hari ini atas dua pertuduhan pecah amanah membeli 20,000 unit tablet yang membawa kerugian USD7608308.34 (RM31.6 juta), empat tahun lalu.
Tertuduh, Her Chor Siong, 48, membuat pengakuan tersebut selepas pertuduhan dibacakan di hadapan Hakim Rozilah Salleh.
Mengikut pertuduhan pertama, tertuduh dengan curangnya telah membeli 10,000 unit Rev Industrial Tablet Type CX 1000-A102S dengan kadar USD582 (RM2,418.21) bagi setiap unit tanpa mendapat kelulusan Ahli Lembaga Pengarah Syarikat Cuscapi Berhad yang mana perbezaan kenaikan harga iaitu USD301(RM1,250.65) bagi setiap unit berbanding harga asal USD281(RM1,167.56)
Perbuatan tertuduh telah menyebabkan kerugian sebanyak USD1,218,525.34 (RM506, 1399.12) ke atas pembelian tersebut.
Tertuduh didakwa melakukan perbuatan tersebut di Tingkat 1, Peremba Square Saujana Resort pada 4 Oktober 2016.
Bagi pertuduhan kedua pula, tertuduh dengan curangnya telah membeli 10,000 unit tablet yang sama dengan kadar sama bagi setiap unit tanpa mendapat kelulusan Ahli Lembaga Pengarah Syarikat Cuscapi Berhad yang menyebabkan kerugian sebanyak USD6,389,783 (RM26,549,548.37) ke atas pembelian tersebut.

Kesalahan itu dilakukan tertuduh di lokasi sama antara 1 Oktober 2016 dan 9 April 2018.
Justeru, dia boleh dihukum penjara sehingga 10 tahun, sebat dan denda bagi setiap pertuduhan yang didakwa mengikut Seksyen 405 Kanun Keseksaan (Akta 574) yang boleh dihukum di bawah Seksyen 406 Kanun Keseksaan akta, sekiranya disabitkan kesalahan.
Timbalan Pendakwa Raya SPRM, Allan Suman Pillai dan Maziah Mohaidi menawarkan wang jaminan RM500,000 dan pasport diserahkan kepada mahkamah.
Bagaimanapun, Peguam Rueban Kumar mewakili tertuduh bersetuju dengan tawaran pihak pendakwa namun membantah pasport anak guamnya ditahan ke mahkamah berikutan tertuduh sentiasa beri kerjasama dan tidak berisiko melarikan diri.
Mahkamah kemudiannya menetapkan ikat jamin RM500,000 dengan seorang penjamin selain pasport diserahkan kepada mahkamah dengan tarikh sebutan semula pada 27 November. -K!ONLINE


Anwar yakin dapat sokongan lebih 120 Ahli Parlimen
Oleh dan LUQMAN RIDHWAN MOHAMED NOR

13 Oktober 2020, 2:58 pm
KUALA LUMPUR – Ketua Pembangkang, Datuk Seri Anwar Ibrahim yakin dengan sokongan lebih 120 Ahli Parlimen yang diterimanya dan menegaskan kerajaan pimpinan Perdana Menteri, Tan Sri Muhyiddin Yassin telah tumbang.
Katanya, dia telah menyerahkan dokumen rasmi sokongan berkenaan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada pertemuan di Istana Negara pagi tadi.
“Saya pohon semua pihak memberikan ruang kepada Duli Yang Maha Mulia untuk menjalankan tanggungjawab mengikut lunas Perlembagaan dan juga budi bicara Tuanku untuk menelaah dokumen.
“Dalam satu dua hari ini (Al-Sultan Abdullah) akan memanggil ketua-ketua parti (untuk) mengesahkan, dan juga mendapat pandangan sebaiknya,” katanya pada sidang akhbar di Hotel Le Meridien di sini hari ini.
Pada masa sama, Anwar berkata, apa yang berlaku tersebut bukanlah soal kemenangan atau kekalahan sesiapa tetapi tentang menegakkan satu negara yang maju dan adil, menangani malapetaka Covid-19 serta memacu ekonomi meyakinkan. – K! ONLINE


Kastam rampas lebih 100,000 liter bir bernilai RM616,000
Oleh NOR IDAYU BOSRO

13 Oktober 2020, 2:40 pm
PUTRAJAYA – Jabatan Kastam Diraja Malaysia (JKDM) berjaya mematahkan cubaan menyeludup minuman keras jenis bir dengan penahanan enam buah kontena di Pelabuhan Barat, Pelabuhan Klang, Selangor baru-baru ini.
Dalam operasi pada 7 Oktober lalu itu, sejumlah 102,144 liter bir yang dianggarkan bernilai RM616,000 berjaya dirampas.
Timbalan Ketua Pengarah Kastam (Penguatkuasaan dan Pematuhan), Datuk Johari Alifiah berkata, pemeriksaan ke atas Dokumen Perkapalan (Bill of Lading) dan Daftar Muatan Kapal (K4) menunjukkan dagangan dalam enam buah kontena tersebut telah diikrarkan sebagai barangan peralatan bilik mandi dan perabot dari salah sebuah negara di Asia Timur.
Katanya, hasil pemeriksaan lanjut menemui bir pelbagai jenama dimuatkan di dalamnya dengan jumlah duti dan cukai dianggarkan sebanyak RM3 juta.
“Dagangan bir tersebut telah diletakkan di bahagian belakang kontena manakala barangan-barang lain seperti yang diikrarkan termasuk tisu tandas diletakkan di bahagian hadapan kontena.
“Tindakan ini adalah bagi melindungi bir-bir tersebut daripada dikesan,” katanya dalam satu kenyataan di sini hari ini.

Johari berkata, siasatan awal mendapati syarikat pengimport tidak mempunyai permit import yang sah.
“Kesemua kontena ini telah tiba di Pelabuhan Utara, Pelabuhan Klang pada 18 dan 21 September lalu.
“Tiada pengikraran Borang Import (K1) dibuat oleh pengimport ke atas dagangan tersebut,” katanya.
Tambah Johari, siasatan ke atas syarikat pengimport sedang giat dilakukan dan dalang di sebalik sindiket itu sedang dikesan.
“Sehingga kini syarikat perkapalan telah disoal siasat bagi membantu siasatan di bawah Akta Kastam 1967 dan Akta Eksais 1976,” katanya.-K! ONLINE


Mekanik maut motosikal langgar Kancil
Oleh MOHD SYALMIZI HAMID

14 Oktober 2020, 11:13 pm
SEBERANG PERAI – Seorang mekanik terbunuh selepas motosikal yang ditungganginya terlibat dalam kemalangan jalan raya membabitkan tiga buah kenderaan di Jalan Megat Harun, Bukit Mertajam di sini petang tadi.
Dalam kejadian kira-kira pukul 6.30 petang itu, mangsa, Mohamad Ramzan Abdul Rashid, 32, meninggal dunia di tempat kejadian disyaki akibat kecederaan parah.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian itu melibatkan motosikal ditunggangi mangsa jenis Yamaha LC135, kereta jenis Perodua Kancil dan kenderaan pelbagai guna (MPV) jenis Toyota Sienta.
“Perodua Kancil dari arah Bukit Mertajam dikatakan dilanggar oleh motosikal mangsa yang datang dari arah bertentangan ketika kereta itu membelok ke kanan untuk masuk ke simpang Taman Keenways.
“Selepas itu, Perodua Kancil telah bergesel dengan Toyota Sienta yang sedang berhenti di simpang,” katanya kepada pemberita hari ini.
Shafee berkata, akibat kejadian itu, mangsa maut di tempat kejadian dan mayatnya dihantar ke Hospital Bukit Mertajam bagi urusan bedah siasat.

Kes disiasat mengikut Seksyen 41(1) Akta Pengangkutan Jalan 1987. – K! ONLINE


“Saya kendali ikut undang-undang” – YDP Dewan Rakyat
Oleh MOHD RASDAN AHMAD

14 Oktober 2020, 11:50 pm
KUALA LUMPUR – Yang Dipertua Dewan Rakyat, Datuk Azhar Azizan Harun menjelaskan kedudukan usul undi tidak percaya terhadap Perdana Menteri, Tan Sri Muhyiddin Yassin di dalam Peraturan Mesyuarat Dewan Rakyat bukanlah sesuatu yang unik dalam sistem yang diamalkan di negara ini.
Jelas beliau, sistem yang diamalkan di Australia juga hampir serupa dengan amalan yang dijalankan Dewan Rakyat di mana sesuatu usul undi tidak percaya itu tidak akan dipercepatkan perbahasannya tanpa penerimaan oleh seorang Menteri.
“Saya ingin tekankan bahawa apa-apa usul yang dibuat dan diberi pemberitahuannya kepada saya ataupun Setiausaha Dewan Rakyat mengikut Peraturan Mesyuarat akan saya kendalikan mengikut undang-undang sedia ada,” katanya dalam satu kenyataan akhbar yang dikeluarkan malam ini.
Beliau berkata demikian ketika merujuk kepada surat Ahli Parlimen Gua Musang, Tengku Razaleigh Hamzah bertarikh 25 September 2020 kepadanya dan surat jawapannya bertarikh 29 September 2020.
“Saya difahamkan bahawa surat-surat tersebut telah diedarkan oleh pejabat Tengku Razaleigh dan telah menjadi pengetahuan umum,” ujarnya.
Menurut Azhar, beliau mengucapkan jutaan terima kasih kepada Tengku Razaleigh kerana telah memberi peluang kepadanya untuk memberi penerangan mengenai kedudukan usul undi tidak percaya di mana vateran UMNO itu fikirkan telah dihalang daripada dibahaskan dengan cara menyenaraikannya di penghujung senarai perbahasan.

“Saya telah menjawab kemusykilan Tengku Razaleigh secara bertulis seperti mana di dalam surat saya yang tersebut di atas.
“Saya juga ingin mengucapkan terima kasih kepada Tengku Razaleigh di atas kesudian memberi peluang kepada saya untuk menerangkan kedudukan perkara tersebut secara lisan kepada beliau,” jelasnya.
Terdahulu hari ini, tular surat Tengku Razaleigh kepada Azhar yang meminta penjelasan berhubung usul undi tidak percaya terhadap Perdana Menteri.
Dalam jawapan balas beliau kepada surat berkenaan, Azhar menjelaskan adalah tidak benar mengatakan Perdana Menteri tidak membenarkan usul itu untuk dibahaskan, sebaliknya setiap urusan kerajaan perlu didahulukan seperti yang termaktub di bawah Peraturan-Peraturan Mesyuarat.
Menurut Azhar dalam surat jawapan balasnya itu, jika masih terdapat urusan-urusan kerajaan dan Tengku Razaleigh ingin memberi keutamaan kepada Usul-usul persendirian yang tertentu maka adalah disarankan supaya berunding dengan Menteri di Jabatan Perdana Menteri, Datuk Takiyuddin Hassan. K! ONLINE.


Buaya sesat di pantai Kuala Besut
Oleh MOHD AZLI ADLAN

14 Oktober 2020, 9:14 pm
BESUT – Penduduk Kampung Pantai, Kuala Besut dekat sini gempar dengan penemuan seekor buaya yang dipercayai tersesat memasuki kawasan pantai berhampiran perkampungan itu hari ini.
Buaya yang dianggarkan sepanjang 2.13 meter itu dilihat berenang berhampiran gigi pantai berkenaan pada pukul 1.35 petang.
Pegawai Angkatan Pertahanan Awam Malaysia (APM) Besut, Ramlan Ros Wahid berkata, seramai tujuh pegawai dan anggota agensi itu bergegas ke lokasi kejadian sebaik menerima maklumat berhubung penemuan buaya terbabit.
“Sepasukan anggota APM Besut tiba di lokasi pantai terbabit pada pukul 1.53 petang tadi.
“Kelibat buaya terbabit tidak kelihatan dipercayai sudah berenang meninggalkan kawasan pantai tersebut,” katanya di sini hari ini.
Ramlan Ros berkata, kes buaya berkeliaran itu kemudiannya telah dimaklumkan kepada Jabatan Perlindungan Haiwan Liar dan Taman Negara (Perhilitan) Terengganu untuk tindakan lanjut.

Menurut beliau, Perhilitan negeri akan melakukan pemantauan di lokasi pantai berhampiran Kampung Pantai berkenaan untuk mengesan reptilia terbabit agar tidak mengancam keselamatan orang awam.
Terdahulu video penemuan buaya itu yang dirakam seorang penduduk menjadi tular di media sosial dan meraih tontonan lebih 73,000 setakat pukul 8.30 malam tadi.
Sebelum ini seekor buaya sepanjang kira-kira tiga meter pernah ditangkap di kawasan sawah di Kampung Kerandang, Jerteh di sini yang terletak kira-kira 20 kilometer dari Kuala Besut pada Februari lalu. – K! ONLINE


Pasar pagi, daftar perkahwinan bukan Islam dibenarkan di Selangor
Oleh KOSMO!

14 Oktober 2020, 9:11 pm
Oleh ISKANDAR SHAH MOHAMED
SHAH ALAM -Aktiviti semua pasar pagi dan upacara pendaftaran perkahwinan bukan Islam dibenarkan sepanjang tempoh Perintah Kawalan Pergerakan Bersyarat (PKPB) di seluruh Selangor.
Menteri Besar, Datuk Seri Amirudin Shari berkata, keputusan itu dibuat selepas memperincikan pandangan semua pihak terutama berkaitan prosedur operasi standard (SOP) yang telah ditetapkan.
“Kita memutuskan bahawa aktiviti pasar pagi adalah dibenarkan namun ia tertakluk kepada SOP yang sama seperti pasar malam.
“Selain itu, upacara pendaftaran perkahwinan bukan Muslim juga dibenarkan namun tidak boleh melebihi enam orang pada satu-satu masa,” katanya dalam kenyataan di sini hari ini.
Bagaimanapun, beliau menegaskan penggunaan taman permainan dan peralatan senaman di taman awam adalah tidak dibenarkan sama sekali.

Menurut Amirudin, semua keputusan itu hasil Mesyuarat Penyelarasan
Pelaksanaan PKPB Selangor yang melibatkan Datuk Bandar, Yang Dipertua Pihak Berkuasa Tempatan (PBT) dan Pegawai-pegawai Daerah pagi tadi.
“Mesyuarat itu turut disertai Jabatan Kesihatan Negeri Selangor (JKNS) dan Majlis Keselamatan Negara (MKN) Negeri Selangor.
“Setelah meneliti pandangan semua pihak, kita memutuskan untuk menggunapakai keseluruhan SOP bermula 14 hingga 27 Oktober ini,” katanya.
Justeru, beliau meminta semua rakyat negeri ini terus mematuhi SOP bagi memutuskan rantaian pandemik Covid-19. -K!ONLINE


Kakitangan TH Kota Kinabalu positif Covid-19
Oleh KOSMO!

14 Oktober 2020, 9:07 pm
Oleh IVAN AMIRUL
KOTA KINABALU- Tabung Haji (TH) menerusi kenyataan media mengesahkan terdapat seorang kakitangannya disahkan positif Covid-19 hari ini.
Dalam kenyataan itu, kakitangan berkenaan sudah menjalani ujian saringan Covid-19 pada 8 Oktober lalu dan baru didapati positif dan kini sedang menjalani rawatan di hospital.
Bagaimanapun, pihak TH sudah menutup semua cawangannya di Sabah bermula 7 Oktober sebaik menerima arahan Perintah Kawalan Pergerakan Bersyarat (PKPB) daripada kerajaan negeri.
TH memaklumkan semua individu yang dikenal pasti kontak rapat dengan pegawai yang dijangkiti wabak berkenaan sudah diarahkan untuk menjalani ujian saringan serta menjalani kuarantin kendiri selama 14 hari oleh Kementerian Kesihatan Malaysia (KKM).
Dalam pada itu, TH juga memaklumkan pihaknya bakal melaksanakan sanitasi fi kawasan ibu pejabat TH Kota Kinabalu dan bekerjasama rapat bersama KKM dengan mengambil langkah pencegahan bagi meminimumkan potensi jangkitan kepada warga kerja lain juga pendeposit yang berurusan di kaunter TH.

Sementara itu, TH dalam kenyataan sama berkata, pihaknya sentiasa mengutamakan keselamatan warga kerja serta pendeposit.
Semua orang awam khususnya pendeposit yang berurusan di Bangunan Pejabat TH diminta sentiasa mematuhi semua garis panduan dan prosedur operasi standard (SOP) yang ditetapkan di semua pintu masuk dan kaunter TH. – K! ONLINE.


Enam individu dikompaun, tidak mengenakan pelitup muka
Oleh KOSMO!

14 Oktober 2020, 11:21 pm
Oleh IVAN AMIRUL
LABUAN – Enam individu dikompaun RM1,000 setiap seorang ekoran tidak mengenakan pelitup muka dalam Op Bersepadu Pematuhan Prosedur Operasi Standard (SOP) Perintah Kawalan Pergerakan Pemulihan (PKPP) hari ini.
Operasi membabitkan 30 anggota termasuk pegawai daripada Polis Diraja Malaysia (PDRM), Angkatan Tentera Malaysia (ATM), Jabatan Sukarelawan Malaysia (RELA) dan Penguatkuasa Perbadanan Labuan itu bermula pukul 2.30 petang.
Ketua Polis Daerah Labuan, Superintendan Muhamad Farid Ahmad berkata, operasi tersebut yang melibatkan seluruh Labuan merangkumi pemantauan dan pemeriksaan sekaligus mengeluarkan kompaun ke atas individu yang gagal mematuhi SOP.
“Seramai lima lelaki dan seorang wanita tempatan berusia 23 sehingga 36 tahun dikenakan kompaun di enam lokasi berbeza atas kesalahan tidak memakai pelitup muka.
“Antara lokasi individu yang dikenakan kompaun termasuklah hadapan premis makanan, kedai runcit, dobi dan kawasan awam yang lain,” katanya dalam kenyataan akhbar hari ini.

Muhamad Farid berkata, semua individu terbabit melakukan kesalahan mengikut Peraturan 11(1) Peraturan-Peraturan Pencegahan dan Pengawalan Penyakit Berjangkit (LLDKJ) (No 8) 2020 dan dikenakan kompaun bernilai RM1,000 setiap seorang.
“Sebanyak 48 premis diperiksa dalam operasi penguatkuasaan yang dilaksanakan hari ini di sekitar Labuan.
“Kita akan terus melaksanakan Op Bersepadu Penguatkuasaan SOP PKPP ini bagi membendung penularan wabak Covid-19 dari semasa ke semasa,” katanya. – K! ONLINE.


Kerajaan dicadang memberi RM500 kepada kumpulan terjejas
Oleh MUHAMMAD IKHWAN IDERIS

14 Oktober 2020, 8:38 pm
KUALA LUMPUR – Kerajaan dicadangkan supaya memberi bantuan kewangan, sekurang-kurangnya RM500 kepada golongan berpendapatan 20 peratus terendah yang terjejas akibat pelaksanaan Perintah Kawalan Pergerakan Bersyarat (PKPB) di Lembah Klang dan Sabah.
Pengarah Pusat Pengurusan Penyelidikan Universiti Kewangan Islam Global (Inceif), Prof. Madya Dr. Baharom Abdul Hamid berkata, golongan berkenaan kebiasaannya tidak memiliki simpanan, malah tempoh pengumuman yang singkat tidak memungkinkan mereka membuat sebarang persediaan.
“Lebih-lebih lagi golongan yang bekerja sendiri, pelaksanaan PKPB ini dikhuatiri akan memberi impak yang sangat berat kepada peniaga kecil seperti yang menjual goreng pisang, nasi lemak dan cendol di jalanan.
“Lagipun umum mengetahui golongan marhaen seperti ini tidak memiliki tabungan, laporan sebelum ini menyatakan ramai yang tidak memiliki simpanan untuk sebulan,” katanya ketika dihubungi semalam.
Tambah Baharom, tempoh moratorium automatik yang baharu tamat mengeruhkan keadaan dan beliau menjangkakan ramai yang terpaksa memohon untuk menerima bantuan kewangan bersasar daripada bank-bank.
“Meskipun di atas kertas, nampak mudah bagi mereka menghantar permohonan kepada institusi perbankan. Sebenarnya golongan peniaga kecil dan mikro bakal berdepan dengan masalah sama ada permohonan tersebut lulus atau sebaliknya,” katanya.

Sementara itu, Pensyarah Kanan Putra Business School, Universiti Putra Malaysia, Dr. Ahmed Razman Abdul Latiff berkata, pelaksanaan PKPB akan mempengaruhi psikologi orang awam untuk berbelanja dan ia sedikit sebanyak akan menjejaskan perniagaan.
“Apabila tidak keluar rumah, pengguna juga tidak akan berbelanja dan saya kira, ramai yang akan mengambil langkah untuk berjimat cermat dalam keadaan sekarang.
“Apatah lagi moratorium automatik telah berakhir bulan lalu dan ini akan menyebabkan masyarakat lebih tertumpu membayar komitmen bulanan daripada berbelanja,” ujarnya.


Anwar Ibrahim dipanggil ke Bukit Aman esok
14 Oktober 2020, 9:51 pm
KUALA LUMPUR – Ahli Parlimen Port Dickson Datuk Seri Anwar Ibrahim dijangka hadir ke ibu Pejabat Polis Bukit Aman esok.
Satu sumber berkata, ketua pembangkang itu dipanggil untukmembantu siasatan berhubung penyebaran senarai nama 121 ahli parlimen menyokong pimpinannya dan menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Beliau diminta hadir pukul 3 petang untuk membolehkan Unit Siasatan Jenayah Terkelas Bukit Aman merekodkan keterangannya.
“Selain itu, setakat ini 74 laporan polis dibuat terhadap Anwar membabitkan Sekyen 4(1) Akta Hasutan 1948 yang mendakwa beliau melakukan pembohongan terhadap Yang di-Pertuan Agong,” katanya kepada Kosmo! hari ini.
Sementara itu, Timbalan Ketua Polis Negara, Datuk Seri Acryl Sani Abdullah Sani ketika dihubungi mengesahkan  Anwar dijangka hadir ke Bukit Aman esok.
“Demikian saya difahamkan beliau dipanggil (esok),” ujarnya. – K! ONLINE


Kurang 10 jam berkas lelaki samun bersenjata
Oleh KOSMO!

14 Oktober 2020, 11:08 pm
Oleh IVAN AMIRUL
LABUAN – Seorang lelaki terlibat kes samun bersenjatakan pisau di Kampung Sungai Labu dekat sini berjaya ditahan tidak sampai 10 jam selepas melakukan jenayah pagi tadi.
Suspek warga tempatan berusia 28 tahun itu ditahan anggota polis dari Ibu Pejabat Polis Daerah (IPD) Labuan, kira-kira pukul 2 petang hari ini.
Ketua Polis Daerah Labuan, Superintendan Muhamad Farid Ahmad berkata, suspek yang juga seorang penganggur sebelum itu memecah masuk ke dalam rumah seorang wanita berumur 21 tahun yang bekerja sebagai penjaga hotel sekitar pukul 4.10 pagi.
“Suspek menggunakan sebilah pisau pemotong sayur dan mengarahkan mangsa agar tidak menjerit. Bagaimanapun mangsa dipercayai melawan dan berlaku pergelutan.
“Ekoran kejadian itu, mangsa cedera di bahagian muka, lengan dan perut akibat ditendang serta ditumbuk oleh suspek.

“Suspek juga bertindak mengacu pisau ke arah mangsa dan meminta untuk menyerahkan barang-barang berharga yang terdapat di dalam beg duit seperti wang tunai RM80 dan telefon bimbit,” katanya dalam kenyataan akhbar hari ini.
Muhamad Farid berkata, anggaran kerugian yang dialami mangsa bernilai RM1,400.
“Suspek kini ditahan untuk siasatan lanjut dan polis turut merampas sebuah telefon bimbit milik mangsa dan sebilah pisau yang digunakan ketika kejadian.
“Kes disiasat mengikut Seksyen 394 Kanun Keseksaan iaitu dengan sengaja menyebabkan kecederaan,” katanya. – K! ONLINE.


Kumpulan Warga Myanmar bergaduh, empat cedera
Oleh KOSMO!

14 Oktober 2020, 11:54 pm
Oleh NOR SHAFAWATI YUP
PORT DICKSON – Hanya kerana mabuk, empat lelaki warga Myanmar cedera di anggota badan serta muka selepas terlibat dalam pergaduhan sesama sendiri di hadapan sebuah rumah di Taman D’Ambang Kota di sini lewat petang tadi.
Ketua Polis Daerah Port Dickson, Asisten Komisioner Aidi Sham Mohamed berkata, pihak polis mendapat maklumat berhubung kejadian tersebut pada pukul 7.55 malam selepas menerima panggilan telefon daripada seorang lelaki yang memaklumkan terdapat pergaduhan melibatkan sekumpulan lelaki warga Myanmar.
“Setakat ini, siasatan awal mendapati punca pergaduhan adalah disebabkan mabuk.
“Akibat pergaduhan itu, seramai empat lelaki warga Myanmar mengalami kecederaan dikejarkan ke Hospital Port Dickson untuk rawatan lanjut ,” katanya dalam satu kenyatan di sini hari ini.
Menurut Aidi Sham, pihak polis turut merampas senjata seperti kayu dan batu yang dipercayai digunakan dalam kejadian pergaduhan tersebut.

“Susulan kejadian ini, polis telah menahan enam lelaki warga Myanmar yang terlibat dan kesemua mereka di bawa ke Ibu Pejabat Polis Daerah Port Dickson untuk siasatan lanjut,” katanya.
Jelas beliau, siasatan polis akan dijalankan di bawah Seksyen 148 Kanun Keseksaan, kerana merusuh dengan senjata dan Seksyen 6(1) Akta Imigresen 1959/63 kerana tidak memiliki dokumen perjalanan yang sah. – K! ONLINE.


Tiga syarikat penerbangan antarabangsa kembali beroperasi di KLIA
Oleh KOSMO!

14 Oktober 2020, 8:05 pm
SEPANG – Tiga syarikat penerbangan antarabangsa telah kembali beroperasi di Lapangan Terbang Antarabangsa Kuala Lumput (KLIA) pada awal bulan ini.
Syarikat penerbangan tersebut ialah British Airways yang menawarkan empat penerbangan seminggu dari KLIA ke United Kingdom, Oman Air menawarkan penerbangan dua kali seminggu ke Muscat dan Ethiopian Airlines yang menawarkan penerbangan mingguan ke Addis Ababa.
Selain itu, Pos Asia Cargo Express pula telah memperkenalkan laluan baharu dari KLIA ke Lapangan Terbang Sibu yang beroperasi enam kali seminggu menggunakan B737-Pesawat 400F.
Ketua Pegawai Eksekutif Kumpulan Malaysia Airports, Datuk Mohd. Shukrie Mohd. Salleh berkata, keyakinan syarikat penerbangan antarabangsa kini semakin bertambah ekoran langkah keselamatan yang diambil syarikat bagi membendung penularan wabak Covid-19.

“Terdapat 21 syarikat penerbangan kargo di KLIA (termasuk syarikat penerbangan).
“Walaupun ada penurunan statistik dalam bilangan kargo udara pada bulan Mac dan April, kekurangan kapasiti ini diambil penyelesaian segera oleh syarikat penerbangan kargo,” katanya dalam satu kenyataan yang dikeluarkan di sini semalam.

Data dari Januari hingga Ogos lalu menunjukkan bahawa operasi kargo dengan purata kira-kira 65,000 metrik tan sebulan berbanding sekitar 76,000 metrik tan tan sebulan pada tahun 2019.


Politik negara perlu distabilkan
14 Oktober 2020, 8:00 pm
KUALA LUMPUR- Kestabilan politik negara sewajarnya menjadi keutamaan UMNO, selain mengekang pandemik Covid-19 dan memulihkan ekonomi.
Setiausaha Agung Barisan Nasional, Tan Sri Annuar Musa berkata, selain menjamin perkara tersebut, ketiga-tiga parti orang Melayu iaitu UMNO, PAS dan PPBM bertanggungjawab memperkuatkan perpaduan Melayu yang menjadi asas kestabilan politik negara.
“Tidak salah untuk UMNO, PPBM dan PAS kembali ke ‘drawing board’ politik agar kita dapat melakar sesuatu yg lebih baik untuk Malaysia.
“Untuk itu kita perlu tenang, banyak berfikir dan bijak bertindak.Jangan emosi mendorong kita untuk tidak memikirkan keburukan yg boleh menimpa rakyat dan negara kita,” katanya dalam kenyataan yang dimuat naik di laman Facebook beliau hari ini.
Annuar yang juga Menteri Wilayah Persekutuan itu berkata, UMNO mempunyai asas tertentu yg menyebabkan parti berkenaan mahu mengkaji semula kedudukannya dlm kerajaan Perikatan Nasional.
“UMNO dan Barisan Nasional berhak menyemak kedudukannya dari semasa ke semasa dan tidak mustahil melalui semakan itu, kerajaan PN boleh diperkasana lagi menerusi muafakat yang lebih tersusun, lebih bersefahaman,” jelas beliau. -K! ONLINE


Tiga jalan sekitar Penjara Reman Pulau Pinang ditutup ketika PKPD
Oleh MOHD SYALMIZI HAMID

14 Oktober 2020, 8:05 pm
GEORGE TOWN – Polis menutup tiga jalan di sekitar Penjara Reman Pulau Pinang dan kuaters kakitangan penjara di sini susulan Perintah Kawalan Pergerakan Diperketatkan (PKPD) di kawasan itu bermula tengah malam ini.
Jalan-jalan terlibat adalah Jalan Penjara, Jalan Lim Khoon Huat dan Jalan Berek yang akan ditutup untuk lalulintas sehingga pukul 11.59 malam 27 Oktober nanti.
Ketua Polis Daerah Timur Laut, Asisten Komisioner Soffian Santong berkata, Jalan Penjara iaitu kawasan pintu masuk penjara akan ditutup sepenuhnya manakala Jalan Lim Khoon Huat ditutup sehingga kuarters kakitangan Kementerian Kesihatan (KKM) yang terletak berhampiran kawasan itu.
Sementara itu, tambahnya, Jalan Berek pula ditutup separuh jalan sehingga ke kuarters pegawai kanan penjara.
“Sebanyak tiga sekatan jalan raya akan dibuat di tiga jalan tersebut dan orang ramai tidak dibenarkan masuk ke kawasan PKPD.
“Kakitangan penjara serta ahli keluarga yang tinggal di dalam kuarters itu pula hanya dibenarkan keluar dengan kebenaran bagi urusan penting dan kecemasan sahaja, itu pun dengan kebenaran polis,” katanya pada sidang akhbar di sini hari ini.

Katanya, penutupan jalan itu turut melibatkan pintu enam ke Hospital Pulau Pinang kerana termasuk dalam kawasan PKPD dan orang ramai diminta menggunakan pintu masuk lain untuk ke hospital.
Tambahnya, PKPD itu melibatkan seramai 2,298 banduan di Penjara Reman Pulau Pinang dan 390 kakitangan penjara serta ahli keluarga yang tinggal di tujuh blok kuarters petugas di situ membabitkan 117 unit rumah dan lapan kediaman pegawai kanan.
Dalam pada itu, katanya, PKPD itu hanya melibatkan kawasan penjara dan kuarters kakitangan dengan keluasan kawasan kira-kira 1.37 kilometer persegi, manakala penduduk berhampiran tidak terlibat.
“Mereka yang tinggal di kawasan itu memang tidak dibenarkan keluar daripada rumah dan ujian saringan Covid-19 akan dilakukan secara bersasar oleh petugas KKM.
“Makanan harian pula akan disediakan oleh Kerajaan Negeri Pulau Pinang melalui Pusat Kawalan Operasi Daerah,” katanya.
Beliau berkata, selain sekatan jalan raya, pihaknya turut memasang khemah polis di tiga lokasi di situ serta menempatkan polis trafik di semua laluan masuk ke kawasan PKPD bagi membantu melancarkan lalu lintas dan memaklumkan jalan alternatif kepada pengguna jalan raya.
Menurutnya seramai 158 pegawai dan anggota polis dibantu Angkatan Tentera Malaysia (ATM), Angkatan Pertahanan Awam (APM) dan Jabatan Sukarelawan Malaysia akan bertugas 24 jam sehari di kawasan PKPD tersebut. – K! ONLINE


Noor Hisham seru rakyat Malaysia bersatu memerangi Covid-19
Oleh LUQMAN RIDHWAN MOHAMED NOR

14 Oktober 2020, 8:17 pm
KUALA LUMPUR – Ketua Pengarah Kesihatan, Tan Sri Dr. Noor Hisham Abdullah menyeru agar seluruh rakyat Malaysia bersatu-padu dalam usaha memerangi ‘musuh’ iaitu wabak Covid-19.
Katanya, semua pihak tidak seharusnya berpecah-belah apabila perjuangan menentang wabak itu masih belum berakhir.
“Kita masih belum tewas, Kementerian Kesihatan tidak mampu melakukannya bersendirian, kami memerlukan semua rakyat Malaysia untuk bersatu-padu melindungi diri masing-masing, keluarga dan negara,” katanya.
Beliau berkata demikian di laman Facebooknya sebentar tadi. – K! ONLINE


SOP Mukim Klang terbatal susulan pelaksanaan PKPB di Selangor
Oleh KOSMO!

14 Oktober 2020, 8:11 pm
Oleh MOHD. HUSNI MOHD. NOOR
PUTRAJAYA – Susulan pelaksanaan Perintah Kawalan Pergerakan Bersyarat (PKPB) di seluruh negeri Selangor mulai hari ini, prosedur operasi standard (SOP) PKPB di mukim Klang yang diumumkan sebelum ini adalah terbatal, kata Menteri Kanan (Keselamatan), Datuk Seri Ismail Sabri Yaakob.
“Oleh kerana kerajaan telah umumkan PKPB di seluruh Selangor maka, SOP yang diumumkan di Mukim Klang adalah terbatal,” katanya.
Berhubung isu penangguhan solat Jumaat dan solat fardu di Wilayah Persekutuan Kuala Lumpur, Putrajaya dan Selangor, Ismail Sabri menjelaskan, ia hanya cadangan daripada kerajaan dan keputusan berkaitan perkara itu akan diputuskam oleh pihak berkuasa agama negeri.
“Berkaitan solat ini, ia akan diumumkan oleh pihak berkuasa agama sama di peringkat Wilayah Persekutuan atau negeri Selangor,” katanya.
Dalam pada itu, Ismail Sabri berkata, seluruh dunia kini berdepan dengan gelombang ketiga penularan Covid-19.

“Kalau kita lihat dari segi kes positif, di seluruh dunia ada peningkatan. Gelombang ketiga berlaku dimana-mana sahaja di seluruh dunia.
“Setakat hari ini, kes positif Covid-19 di seluruh dunia mencecah 38.4 juta kes dengan kematian 1.109 juta orang.
“Negara yang mempunyai jumlah tertinggi kes positif adalah Amerika Syarikat dengan 8 juta kes diikuti India (7 juta kes) dan Brazil (5.1 juta kes),” katanya. K! ONLINE.


284 individu ditahan ingkar PKPP semalam
Oleh KOSMO!

14 Oktober 2020, 8:15 pm
Oleh MOHD. HUSNI MOHD. NOOR
PUTRAJAYA – Seramai 284 individu ditahan kerana ingkar arahan Perintah Kawalan Pergerakan Pemulihan (PKPP), semalam dengan tertinggi melibatkan kesalahan tidak memakai pelitup muka sebanyak 134.
Menteri Kanan (Keselamatan) Datuk Seri Ismail Sabri Yaakob berkata, daripada jumlah itu, seramai 278 individu telah dikompaun dan enam individu direman.
Beliau berkata, antara kesalahan ingkar arahan termasuk penjarakan fizikal (68), gagal menyediakan peralatan dan merekod butiran diri (33) serta langgar syarat serta perintah PKPB (20).
“Kesalahan lain adalah premis beroperasi lebih masa (16), aktiviti di pusat hiburan (lapan), enggan menjalani ujian saringan Covid-19 (tiga) dan masing-masing satu melibatkan tangkapan membawa penumpang lebih daripada yang dibenarkan serta lari daripada sekatan jalan raya,” katanya dalam sidang akhbar secara langsung di Facebook Live Kementerian Pertahanan hari ini.
Dalam pada itu, Ismail Sabri berkata, seramai 37 pendatang tanpa izin (PATI) ditahan dalam Operasi Benteng selain turut dirampas dua kenderaan darat.

“Selain itu, secara keseluruhan seramai 12,877 PATI ditahan di Sabah sejak Januari hingga 14 Oktober lalu.
“Ketika ini, seramai 5,204 sedang berada di pusat tahanan. Daripada jumlah itu, 4,456 PATI dari Filipina, Indonesia (618) dan lain-lain (130). Sehingga kini, seramai 7,673 PATI telah dihantar pulang,” katanya.
Sementara itu, katanya, seramai 48,098 individu telah pulang ke tanah air melalui pintu masuk sempadan antarabangsa bermula 24 Julai lalu hingga semalam.
“Daripada jumlah itu, seramai 9,919 individu sedang menjalani kuarantin wajib di 68 hotel dan 17 premis lain.
“Selain itu, 381 individu pula telah di bawa ke hospital untuk rawatan manakala 37,798 individu telah di discaj dan dibenarkan pulang ke rumah,” katanya.
Ismail Sabri berkata, sebanyak 19 operasi sanitasi awam dilaksanakan semalam meliputi satu zon Merah, tujuh zon kuning dan tujuh zon hijau di tujuh buah negeri serta satu di Wilayah Persekutuan. – K! ONLINE.


Zamzamzairani bakal Pengerusi Maybank
Oleh KOSMO!

14 Oktober 2020, 8:24 pm
KUALA LUMPUR – Bekas Ketua Pegawai Eksekutif Telekom Malaysia Bhd. (TM), Tan Sri Zamzamzairani Mohd. Isa diumumkan sebagai ahli lembaga pengarah dan Pengerusi Maybank yang baharu berkuatkuasa 2 November depan.
Beliau menggantikan Datuk Mohaiyani Shamsudin yang akan bersara pada 1 November.
Zamzamzairani memiliki Ijazah Sarjana Muda Sains dalam Kejuruteraan Komunikasi dari Plymouth Polytechnic, United Kingdom.
Berpengalaman luas lebih 30 tahun dalam industri telekomunikasi bermula di TM, beliau pernah memegang jawatan penting di beberapa syarikat multi nasional seperti Global One Communications dan Lucent Technologies (Malaysia) Sdn. Bhd. sebagai Ketua Pegawai Eksekutif.

Pada tahun 2005, Zamzairani kembali ke TM sebagai Naib Presiden Kanan, Strategi dan Teknologi Kumpulan dan dinaikkan pangkat menjadi Ketua Pegawai Eksekutif, Perniagaan Malaysia, sebelum dilantik sebagai Ketua Pegawai Eksekutif dan Pengarah Urusan Kumpulan pada 2008.
Beliau bersara dari TM pada 30 April 2017.

Presiden & Ketua Pegawai Eksekutif Kumpulan Maybank, Datuk Abdul Farid Alias berkata, Zamzamzairani berpengalaman luas dalam sektor korporat dan membawa pengetahuan mendalam terutamanya dalam teknologi – aspek penting bagi menjana pertumbuhan dan kejayaan Maybank pada masa depan.
“Kumpulan Maybank menantikan bimbingan dan kepemimpinannya dalam menempuhi persekitaran operasi yang mencabar dan meneruskan agenda pertumbuhan, dengan fokus khusus untuk memperkukuhkan kemampuan digital kami,” katanya.


Kumpulan EKA sasar jualan RM60 juta tahun 2021
Oleh KOSMO!

14 Oktober 2020, 8:34 pm
GEORGE TOWN – Kumpulan EKA (EKA) menyasarkan jualan bagi pelbagai produk makanan berasaskan beras bakal mencapai sehingga RM60 juta pada tahun depan.
Pengerusinya, Saffie Bakar berkata, nilai unjuran pada tahun 2020 adalah sebanyak RM49 juta berbanding yang dicatat pada tahun sebelumnya iaitu sebanyak RM25 juta.
Menurut beliau, jumlah unjuran tersebut mampu dicapai meskipun Kumpulan berdepan dengan persekitaran ekonomi sukar akibat pandemik Covid-19.
Ini kerana, Kumpulan mendapat sokongan daripada Kementerian Perdagangan Antarabangsa dan Industri, Lembaga Pembangunan Pelaburan Malaysia serta Padiberas Nasional Bhd. (Bernas).

SAFFIE (tengah) menunjukkan produk keluaran Kumpulan EKA di George Town baru-baru ini.

“Pembekal juga menyokong menghantar bahan mentah dan Kumpulan memiliki kenderaan sendiri untuk menjalankan penghantaran produk-produk ke seluruh negara walaupun semasa tempoh Perintah Kawalan Pergerakan (PKP),” katanya dalam kenyataan yang dikeluarkan di sini semalam.
Saffie menerangkan, sepanjang tempoh PKP pada bulan Mac lalu, pihaknya turut terkesan tetapi berjaya mengharunginya dan berniaga seperti biasa.

Tambah beliau, antara faktor yang menjadikan produk EKA seperti bihun, laksa dan mi mampu bertahan di pasaran domestik kerana ia adalah antara makanan ruji semua lapisan masyarakat.
Selain itu, Shaffie menerangkan, Kumpulan EKA dalam perancangan untuk memperkenalkan rangkaian produk baharu seperti kueteau kering, suhun dan mi sua.

“Kami juga bercadang untuk meluaskan pengeluaran dan menambahkan kapasiti kilang di kawasan Perindustrian Halal di Kuala Ketil, Kedah,” tambahnya.
Mengulas lanjut mengenai pasaran eksport, Saffie menjelaskan, Kumpulan bercadang untuk memasarkan produk keluaran ke pasaran Asia Tenggara seperti Indonesia, Kemboja, Vietnam, Filipina, Myanmar, Brunei dan Thailand.
Selain itu, pasaran India dan Taiwan juga dalam perancangan untuk ditembusi pada masa depan.


KJ, Adham Baba ketuai Jawatankuasa Khas Akses Bekalan Vaksin Covid-19
Oleh NOR IDAYU BOSRO

14 Oktober 2020, 8:03 pm
PUTRAJAYA – Jawatankuasa Khas Jaminan Akses Bekalan Vaksin Covid-19 akan ditubuhkan bagi memastikan bekalan vaksin dapat diperoleh dengan kadar segera, selamat dan sempurna.
Menteri Sains, Teknologi dan Inovasi, Khairy Jamaluddin Abu Bakar berkata, penubuhan jawatankuasa itu dipersetujui dalam Mesyuarat Jemaah Menteri yang berlangsung hari ini.
Beliau berkata, dia akan mengetuai jawatankuasa khas itu secara bersama Menteri Kesihatan, Datuk Seri Dr. Adham Baba bagi tujuan menyediakan rangka kerja dan pelan perolehan serta pengagihan vaksin Covid-19 apabila diluluskan untuk kegunaan di Malaysia.
“Menerusi jawatankuasa itu, beberapa Jawatankuasa Kecil (JKK) dengan skop tugas akan turut dibentuk merentasi pelbagai kementerian dan agensi bagi memudah cara dan mempercepatkan pelaksanaan tugas ini.
“Skop tugas JKK termasuklah pemilihan vaksin, komunikasi, pendaftaran dan kelulusan, kewangan, penstoran, logistik dan pengangkutan serta pengagihan vaksin,” katanya dalam satu kenyataan di sini hari ini.
Khairy berkata, keputusan penubuhan jawatankuasa khas itu adalah penting bagi memastikan persediaan awal yang rapi dibuat sebelum bekalan vaksin diterima untuk kegunaan seluruh rakyat Malaysia.

Kosmo! hari ini melaporkan China bersetuju mengutamakan Malaysia sebagai penerima vaksin Covid-19 yang dibangunkan negara itu.- K! ONLINE.


Bank kekal berdaya tahan terhadap kejutan ekonomi
Oleh MUHAMMAD IKHWAN IDERIS

14 Oktober 2020, 8:12 pm
KUALA LUMPUR – Bank di negara ini dijangka  terus berdaya tahan terhadap potensi kejutan ekonomi dan kewangan akibat pandemik, demikian menurut Tinjauan Kestabilan Kewangan – Separuh Pertama Tahun 2020 yang dikeluarkan Bank Negara Malaysia (BNM) semalam.
Menurut bank pusat, walaupun perolehan menurun dengan ketara pada separuh pertama 2020, penampan modal dan mudah tunai yang dipegang institusi kewangan kekal tinggi.
“Berikutan jangkaan bahawa prospek ekonomi akan lebih mencabar, bank-bank mengambil langkah tambahan untuk mempertingkatkan penampan mereka, termasuk langkah pengekalan modal.
“Seiring pelaksanaan piawaian kecukupan modal, mudah tunai dan pengurusan risiko yang kukuh sejak beberapa tahun lalu, langkah ini memelihara keupayaan bank untuk terus menyokong pemberian bantuan bersasar kepada
peminjam dan aliran kredit kepada sektor benar,” katanya.
Selain itu, BNM menjelaskan dalam laporan berkenaan, pelbagai langkah yang diperkenalkan  dengan kerjasama
industri telah memainkan peranan penting dalam membantu individu dan perniagaan menghadapi tempoh sukar sekarang.
Tambahnya, peralihan daripada pemberian moratorium secara menyeluruh kepada langkah bantuan bayaran balik pinjaman secara lebih bersasar akan terus memberikan bantuan sementara kepada peminjam yang berdaya maju namun masih menghadapi kesukaran.

“Pada masa sama, ia juga memberikan gambaran prestasi pinjaman bagi bank-bank yang lebih baik.
“Ini merupakan syarat penting untuk mengurangkan penghindaran risiko dan menggalakkan penawaran kredit bagi menyokong pemulihan ekonomi,”katanya.


Lelaki maut puasa kerana Trump
Oleh KOSMO!

14 Oktober 2020, 8:00 pm
HYDERABAD, India – Seorang lelaki meninggal dunia selepas berpuasa selama empat hari bagi mendoakan supaya Presiden Amerika Syarikat (AS), Donald Trump segera sembuh daripada jangkitan koronavirus.
Akhbar Times of India melaporkan, lelaki yang dikenali sebagai Bussa Krishna Raju dan berumur 38 tahun itu sangat mengagumi Trump.
Dia berpuasa di rumahnya di Kampung Toopra dalam negeri Telangana, selatan India, selepas mendapat tahu Presiden AS tersebut disahkan menghidap Covid-19 pada 1 Ogos lalu.
Keluarga mendiang berkata, Raju sangat terganggu mendengar berita itu, bahkan dia tidak dapat tidur malam kerana asyik memikirkannya.
“Raju berdoa, berlapar dan berpuasa selama empat hari dengan harapan Trump akan kembali sembuh daripada jangkitan Covid-19.
“Bagaimanapun, dia rebah ketika minum petang di rumah seorang saudara-maranya pada Ahad lepas.

Dia disahkan meninggal dunia akibat serangan jantung selepas tiba di hospital,” kata wakil keluarga mendiang.
Pada awal tahun ini, Raju pernah mencuri tumpuan media negara itu apabila dia membina patung Trump setinggi 2 meter di kediamannya dan menggelar rumahnya sebagai Kuil Trump.
Mendiang memuja Trump sejak lebih empat tahun lalu selepas mendakwa bahawa Presiden AS itu pernah muncul dalam mimpinya.
Dia adalah salah seorang daripada sekumpulan besar rakyat India yang memuja Trump.
Mereka memujanya kerana pendirian Trump terhadap masyarakat Islam dan hubungan baik Presiden AS itu dengan Perdana Menteri India, Narendra Modi –Agensi


Mayat wanita ditemui dengan kesan lebam
14 Oktober 2020, 7:54 pm
SUBANG JAYA – Mayat seorang wanita ditemui dengan kesan lebam pada muka dan badan di tepi jalan di Kampung Sri Aman, Bukit Puchong di sini semalam.
Mayat wanita itu ditemui seorang pelajar kolej yang melalui kawasan tersebut sebelum memaklumkannya kepada pihak polis.
Ketua Polis Daerah Subang Jaya, Asisten Komisioner Risikin Satiman berkata, pihaknya menerima panggilan berhubung penemuan mayat itu pada pukul 7.03 pagi sebelum sepasukan polis dikerahkan ke lokasi kejadian.
“Hasil siasatan awal mendapati mangsa berusia 30-an dan dipercayai warga asing berdasarkan tatu yang dimiliki serta tiada kesan suntikan Bacillus Calmette-Guerin (BCG).
“Pemeriksaan lanjut pihak polis mendapati ada kesan lebam pada muka, tangan dan belakang badan mangsa,” katanya kepada Kosmo! hari ini.
Menurutnya lagi, pihak forensik juga tidak menemui sebarang bahan bukti di lokasi kejadian.

“Tiada luka luka yang menjurus kepada punca kematian dan mayat dihantar ke Hospital Serdang bagi pemeriksaan Covid-19 sebelum dibedah siasat.
“Kes setakat ini diklasifikasikan sebagai mati mengejut sementara menunggu laporan bedah siasat,” ujarnya. – K! ONLINE


MAIS minta buat temu janji untuk urusan
Oleh KOSMO!

14 Oktober 2020, 6:53 pm
NOR AZIHAN MD. GHAZALI
SHAH ALAM – Majlis Agama Islam Selangor (MAIS) meminta orang ramai yang mempunyai urusan dengan jabatan itu sepanjang Perintah Kawalan Pergerakan Bersyarat (PKPB) agar membuat temu janji terlebih dahulu.
Setiausahanya, Dr. Ahmad Shahir Makhtar berkata, hanya pelanggan yang sudah membuat temu janji sahaja akan dibenarkan membuat urusan.
Menurutnya, orang ramai yang mahu membuat temu janji boleh menghubungi talian yang disediakan mengikut jabatan atau menghantar permohonan ke [email protected]
“Temu janji ini digunapakai sepanjang PKPB yang bermula hari ini hingga 27 Oktober depan.
“Tindakan yang dilakukan MAIS ini sebagai salah satu langkah pencegahan penularan wabak Covid-19 yang semakin meningkat khususnya di negeri ini,” jelasnya dalam kenyataan hari ini. – K! ONLINE.


7 Januari 2021 pendengaran persoalan Anwar berhubung MKN
Oleh NUZULSHAM SHAMSUDDIN

14 Oktober 2020, 6:32 pm
KUALA LUMPUR – Mahkamah Persekutuan hari ini menetapkan 7 Januari tahun depan bagi mendengar semula dua persoalan perlembagaan berhubung Akta Majlis Keselamatan Negara (MKN) 2016 yang dipohon Datuk Seri Anwar Ibrahim.
Perkara itu dimaklumkan peguam J.Leela yang mewakili Anwar ketika dihubungi di sini hari ini.
Menurut Leela, tarikh berkenaan ditetapkan melalui prosiding E-review yang turut disertai Peguam Kanan Persekutuan Mazlifah Ayob, di hadapan Timbalan Pendaftar Azniza Mohd. Ali
Terdahulu persoalan yang dipohon Anwar untuk diputuskan itu adalah berkaitan saman pemula dikemukakannya bagi mendapatkan perisytiharan bahawa Akta MKN itu tidak berperlembagaan.
Pada 10 September lalu, Mahkamah Persekutuan memberikan kebenaran kepada Anwar supaya persoalan perlembagaan itu didengar semula selepas ia menolak untuk menjawab persoalan berkenaan pada 11 Februari lalu.
Anwar memohon merujuk persoalan sama ada Seksyen 12 Akta Perlembagaan (Pindaan) 1983, Seksyen 2 Akta Perlembagaan (Pindaan) 1984, dan Seksyen 8 Akta Perlembagaan (Pindaan) 1994 melanggar Perlembagaan Persekutuan.

Justeru, beliau memohon persoalan diputuskan sama ada peruntukan itu batal dan tidak sah serta tidak memiliki kuasa kerana melanggar struktur asas perlembagaan.
Selain itu persoalan selanjutnya ialah sama ada Akta MKN 2016 melanggar perlembagaan, batal dan tidah sah serta tidak memiliki kuasa.
Pada 2 Ogos 2016 Anwar memfailkan saman pemula selepas mendakwa pelaksanaan akta berkenaan tidak sah kerana tidak mendapat perkenan Yang di-Pertuan Agong.
Dalam saman pemula itu, Anwar memohon perisytiharan, Seksyen 12 Akta Perlembagaan, Perkara 66(4) dan Perkara 66(4A) Perlembagaan Persekutuan adalah tidak berperlembagaan, batal dan tidak sah.
Beliau turut memohon injunksi bagi menghalang kerajaan selaku responden daripada mengambil sebarang tindakan mengikut akta itu.
Anwar mendakwa, Perkara 66 Perlembagaan Persekutuan dipinda melalui Akta Perlembagaan (Pindaan) 1983 dan melalui Akta Perlembagaan (Pindaan) 1984 serta melalui Akta Perlembagaan (Pindaan) 1994.
Melalui pindaan itu, Anwar mendakwa Perkara 66 sudah diubah daripada asasnya sedangkan Parlimen tidak mempunyai kuasa untuk meminda Perlembagaan Persekutuan termasuk perkara itu. – K! ONLINE


660 kes baharu, empat kematian akibat Covid-19
Oleh KOSMO!

14 Oktober 2020, 6:46 pm
Oleh SITI A’ISYAH SUKAIMI
PUTRAJAYA – Sebanyak 660 kes baharu Covid-19 dilaporkan hari ini termasuk daripada satu kluster baharu menjadikan jumlah kes positif sebanyak 17,540 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 654 kes adalah penularan tempatan manakala enam kes import dari Singapura, Indonesia dan Filipina.
“Satu kluster baharu iaitu Kluster Kencana dikenal pasti melibatkan daerah Hulu Langat, Petaling, Klang dan Gombak di negeri Selangor, Cheras di Wilayah Persekutuan Kuala Lumpur serta daerah Johor Bahru, Batu Pahat dan Pontian di negeri Johor.
“Kes indeks positif hasil saringan individu bergejala pada 7 Oktober lalu dan telah dimasukkan ke Hospital Sungai Buloh” katanya.
Beliau berkata demikian pada sidang akhbar secara langsung di Facebook Live Kementerian Kesihatan di sini hari ini.

Noor Hisham berkata, empat lagi kematian berkaitan Covid-19 dilaporkan menjadikan sebanyak 167 kes kematian sehingga kini dan kesemuanya di Sabah. -K! ONLINE


Sarah Hildebrand kongsi gambar tidak berhijab
Oleh MOHAMMAD SHAHEMY AZMI

14 Oktober 2020, 7:58 pm
KUALA LUMPUR – Pelakon Sarah Hildebrand mengundang teka-teki dalam kalangan netizen selepas dia memuat naik sekeping foto bersama suaminya, Otto Gillen di laman Instagramnya dalam keadaan tidak memakai hijab sebentar tadi.
Dalam perkongsian tersebut, pelakon berusia 30 tahun itu tidak memberikan sebarang kapsyen, sebaliknya sekadar meletakkan nama akaun Instagram suaminya, @otto.gillen.
Tindakan pelakon yang pernah membintangi drama Pujaan Hati Kanda itu ternyata tidak disenangi peminatnya apabila rata-rata menegur perbuatannya kerana mendedahkan aurat.
“Sarah kenapa awak menunjukkan rambut awak kepada umum?” komen salah seorang pengguna Instagram.
Seorang lagi peminatnya memberitahu, sepatutnya Sarah tidak perlu berkongsi gambar ketika dia tidak memakai hijab kerana boleh mengundang fitnah.
Bagaimanapun, terdapat beberapa andaian oleh netizen mengatakan bahawa berkemungkinan foto yang dikongsikan pelakon itu adalah foto lama yang dimuat naik semula.

Terdahulu, Sarah telah mengambil keputusan untuk berhijab penuh kira-kira lima tahun lalu iaitu sejak 2015.
Pelakon itu telah mendirikan rumah tangga bersama dengan pasangan pilihannya, yang juga merupakan seorang muallaf berdarah kacukan Filipina-Amerika, Otto Gillen pada 2019. K! ONLINE


ATM bantu kuat kuasa pematuhan SOP PKPB
Oleh KOSMO! dan NUR HUDA MUSA

14 Oktober 2020, 6:37 pm
KUALA LUMPUR – Seramai 621 anggota Angkatan Tentera Malaysia (ATM) digerakkan bagi membantu pihak berkuasa dalam penugasan Sekatan Jalan Raya (SJR) dan rondaan (MPV) semasa pelaksanaan Perintah Kawalan Pergerakan Bersyarat (PKPB).
Panglima Angkatan Tentera, Jeneral Tan Sri Datuk Sri Affendi Buang berkata, melalui penguatkuasaan PKPB yang diisytiharkan bermula hari ini, seramai 396 anggota telah digerakkan di Selangor dan 225 anggota di Wilayah Persekutuan Kuala Lumpur serta Putrajaya.
“Sehingga kini melalui Ops Penawar, sejumlah 1,780 anggota melibatkan Tentera Darat Malaysia (TDM), Tentera Laut Diraja Malaysia (TLDM) dan Tentera Udara Diraja Malaysia (TUDM) bagi membantu pihak berkuasa dalam penugasan Sekatan Jalan Raya (SJR) dan rondaan Mobile Patrol Vehicle (MPV).
“Di kawasan PKPB dan PKPDB Sabah pula, seramai 165 anggota telah diaturgerakkan melibatkan kawasan-kawasan terutamanya di Tawau, Semporna, Tambunan, Keningau dan Lahad Datu,” katanya dalam satu kenyataan di sini hari ini.
Katanya, ATM juga telah mengaturgerakkan seramai 73 anggota di Kedah yang tertumpu kepada penugasan SJR dan Rondaan MPV serta Kawalan keselamatan di sekitar kawasan Penjara Pokok Sena.
Dalam perkembangan lain Affendi berkata, seramai 12 pegawai dan 60 anggota sokongan perubatan akan ditugaskan di Hospital Medan ATM untuk jangka masa sekurang-kurangnya tiga bulan dan diletakkan di bawah pengurusan Hospital Tawau.

“ATM melalui TUDM juga turut melaksanakan penerbangan menggunakan pesawat angkut jenis C130H dari No. 20 Skuadron pada 12 Oktober 2020 lalu bagi membawa peralatan perubatan, peralatan perlindungan peribadi (PPE) dan sampel ujian Covid-19 dari Sabah serta Labuan bagi menampung keperluan pusat kesihatan di negeri tersebut.
“Penerbangan tersebut juga turut membawa pulang sampel ujian Covid-19 daripada Labuan, Kota Kinabalu dan Tawau untuk dihantar ke makmal-makmal di semenanjung Malaysia bagi tujuan ujian sampel,” katanya. – K! ONLINE


Tindakan pantas LUAS elak pencemaran
Oleh KOSMO!

14 Oktober 2020, 6:44 pm
Oleh ISKANDAR SHAH MOHAMED
KUALA SELANGOR – Tindakan pantas Lembaga Urus Air Selangor (LUAS) berjaya menghalang tumpahan minyak daripada sebuah lori yang terlibat dalam kemalangan di Jalan Kuala Lumpur-Larut, Bestari Jaya di sini, hari ini.
Dalam kejadian kira-kira pukul 10 pagi itu, lori konkrit tersebut terbabas memasuki sebuah saliran air yang mengalir ke Sungai Selangor.
LUAS menerusi kenyataannya berkata, sebanyak  lapan ‘oil boom’ dan 10 ‘absorbent pad’ segera diletakkan bagi mengawal dan menghentikan aliran minyak.
“Selain itu, kita telah mengambil persampelan di sekitar lokasi kemalangan tersebut untuk pemeriksaan lanjut.
“Pengurusan Air Selangor Sdn. Bhd. (Air Selangor), Jabatan Alam Sekitar (JAS) dan Majlis Daerah Kuala Selangor (MDKS) turut membantu menjalankan pemantauan serta siasatan bagi mengelak berlaku pencemaran sungai,” katanya.

LUAS memaklumkan kerja pengalihan lori tersebut telah selesai dijalankan pada pukul 3.40 petang.
Bagaimanapun kerja-kerja pembersihan dan proses menyedut minyak yang tertumpah masih dijalankan pihaknya sehingga kini.
“Langkah pantas ini sekaligus mengelakkan daripada berlakunya gangguan bekalan air kepada pengguna terutama di sekitar daerah ini,” katanya. -K! ONLINE.


16 diberkas berpesta liar
Oleh KOSMO!

14 Oktober 2020, 7:40 pm
Oleh MOHAMAD FAHD RAHMAT
KLUANG – Seramai 16 individu termasuk lima wanita yang sedang berpesta liar ditangkap polis dalam serbuan di sebuah rumah inap desa di Taman Seri Impian di sini awal pagi semalam.
Ketua Polis Daerah Kluang Asisten Komisioner Low Hang Seng berkata, dalam serbuan pada pukul 1.30 pagi itu, kesemua suspek yang ditahan berusia antara 16 hingga 25 tahun.
“Bertindak di atas maklumat awam sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Kluang telah membuat serbuan di kawasan perumahan Taman Seri Impian, Kluang, Johor.
“Kita berjaya menahan sembila lelaki dan lima wanita selepas disyaki terlibat dalam pesta dadah terbabit,”katanya ketika dihubungi di sini semalam.
Hang Seng berkata, hasil ujian air kencing mendapati sembilan lelaki dan seorang wanita positif dadah jenis methamphetamin, amphetamine dan ketamin.

Jelasnya, dalam serbuan itu juga polis turut menemui syabu dengan anggaran berat 4.87 gram dan merampas peralatan seperti lampu ‘strobe’ serta pembesar suara.
Beliau berkata, kesemua suspek direma selama lima hari sehingga 18 Oktober ini untuk membantu siasatan Seksyen 12 (2) Akta Dadah Berbahaya (ADB) 1952 , Seksyen 15 (1) (a) ADB 1952 dan Peraturan 11 (1) PPKPB 7/20 .
“Orang ramai diingatkan sentiasa mematuhi segala standard operasi prosedur (SOP) yang ditetapkan oleh kerajaan dalam membendung penularan wabak Covid-19,” katanya. – K! ONLINE.


Berat badan saya naik 20kg – Shaheizy Sam
Oleh MOHAMMAD SHAHEMY AZMI

14 Oktober 2020, 7:58 pm
KUALA LUMPUR – Pelakon Shaheizy Sam mengakui mengalami penambahan berat badan melampau iaitu sebanyak 20 kilogram (kg) sejak Perintah Kawalan Pergerakan (PKP) gara-gara tabiat pemakanan yang tidak dikawal.
Menurut pemenang Anugerah Bintang Paling Popular 2010, 2012 dan 2014 itu, semasa PKP, dia banyak mengambil makanan ringan terutamanya keropok dan biskut secara berlebihan.
“Saya mengakui memang sejak PKP saya makan dengan banyak sehingga lama-kelamaan tabiat ini tidak boleh dihentikan,” ujarnya sewaktu dihubungi Kosmo! Online.
Bahkan, Shaheizy atau nama penuhnya, Shaheizy Sam Abdul Samad juga memberitahu semasa PKP, isterinya yang juga pelakon Syatilla Melvin rajin memasak dan menyuruhnya makan dengan banyak untuk menaikkan berat badan.
“Tetapi selepas melihat perubahan mendadak bentuk tubuh saya, sekarang dia (Syatilla) pula yang risau dan meminta untuk saya kembali menurunkan berat badan,” katanya.
Menurut pelakon filem Polis Evo itu, berat badannya kini mencecah 85 kilogram (kg), sekali gus membuatkan kebanyak bajunya tidak lagi muat untuk dipakai.

Menyedari tentang perubahan fizikal pada dirinya, Shaheizy berkata, dia kini baharu sahaja memulakan semula rutin senaman dan akan mengawal pemakanan untuk menjaga kesihatan.
Terdahulu, sekeping foto yang dimuat naik Syatilla sedang memeluk Shaheizy dalam Instagramnya semalam telah mengundang usikan netizen.
Dalam perkongsian tersebut, Syatilla telah meluahkan rasa gembira selepas Shaheizy tamat menjalani kuarantin selama 14 hari di sebuah hotel di Kuala Lumpur sejurus pulang dari Sabah pada 29 September lalu.
“Yeayyy my somi is back!!!! (suami saya sudah balik).
“Hari ini datang tengok studio kami. Studio dah nak siap!” ujar usahawan produk kecantikan itu beserta tanda pagar #bukanafdlinshauki.
Bagaimanapun, perkongsian rasa gembira oleh Syatilla itu mengundang usikan netizen yang turut terkejut dengan penampilan Shaheizy termasuk bentuk tubuhnya kelihatan lebih berisi.
Menerusi komen-komen yang ditinggalkan netizen, rata-rata bersetuju penampilan aktor tersebut mirip seperti pelakon dan pengarah, Afdlin Shauki.
Shaheizy telah menjalani kuarantin selama 14 hari selepas pulang daripada Sabah bagi memberi sokongan kepada abang iparnya, Datuk Seri Bung Moktar Radin semasa kempen Pilihan Raya Negeri (PRM) Sabah bulan lalu. – K! ONLINE


Ammar Alfian sah bercerai secara tebus talak
14 Oktober 2020, 6:14 pm
KUALA LUMPUR – Pelakon Ammar Alfian mendedahkan dia sudah pun sah bercerai dengan isterinya, Nelissa Nezam secara tebus talak hari ini di Mahkamah Syariah Kuala Lumpur.
Perkara itu didedahkan Ammar, 33, menerusi Instagramnya hari ini dengan berkata, Nelissa perlu membayar bayaran iwad sebanyak RM7,000.
“Alhamdulillah. Hari ini mahkamah benarkan saya dan bekas isteri bercerai secara tebus talak dengan bayaran iwad dibayar oleh Nelissa kepada saya sebanyak RM7,000,” tulisnya.
Dalam hantaran itu, pelakon filem Paskal tersebut turut meluahkan perasaan syukur kerana kebenaran telah berbukti berpihak kepadanya.
“Akhirnya kebenaran telah diketahui. Selama ini dia memperbodohkan semua orang dengan menggunakan media untuk menentang saya tetapi kebenaran selalunya akan berpihak kepada yang benar.
“Sekarang satu Mahkamah Syariah Wilayah Persekutuan tahu perangai sebenar dia. Saya tidak akan maafkan apa yang awak telah lakukan kepada ibu dan ayah saya,” ujar Ammar.

Terdahulu, pergolakan rumah tangga Ammar dan Nelissa, 31, mula mendapat perhatian selepas wanita itu mendedahkan suaminya berlaku curang ketika dia sedang sarat hamil enam bulan pada Mei tahun lalu.
Meskipun menafikan tuduhan isterinya, namun kemelut rumah tangga pasangan itu terus berlarutan selepas Nelissa sekali lagi mendedahkan bukti paparan skrin kecurangan Ammar tidak lama selepas itu.
Januari lalu, Nelissa memfailkan permohonan cerai di Mahkamah Rendah Syariah Kuala Lumpur, tetapi ditolak oleh Ammar.
Pasangan yang mendirikan rumah tangga pada Mac 2016 dan menimang cahaya mata lelaki bernama Kyro Shakur yang kini berusia setahun tiga bulan. – K! ONLINE